Status cacar monyet dijangka akan diisytihar hari ini- WHO

GENEVA, 24 Jun- Jawatankuasa pakar Pertubuhan Kesihatan Sedunia (WHO) mengadakan mesyuarat semalam untuk memutuskan sama ada wabak cacar monyet merupakan kecemasan kesihatan global.WHO berkata keputusan mesyuarat tertutup tersebut akan dikeluarkan seawal-awalnya pada hari ini.Lonjakan kes cacar monyet telah dikesan sejak Mei di luar negara Barat dan Afrika Tengah, di mana penyakit itu telah lama menjadi endemik. Kebanyakan kes baharu berlaku di Eropah Barat.Ketua Pengarah WHO, Tedros Adhanom Ghebreyesus memaklumkan dalam mesyuarat tersebut, lebih 3,200 kes yang disahkan dan satu kematian kini telah dilaporkan kepada pertubuhan itu, dari 48 negara secara keseluruhan tahun ini.Tedros memaklumkan pada 14 Jun, bahawa beliau memanggil Jawatankuasa Kecemasan untuk menilai sama ada wabak itu merupakan Kecemasan Kesihatan Awam Kebimbangan Antarabangsa (PHEIC), iaitu isyarat terbesar yang boleh digunakan oleh agensi kesihatan PBB itu.

(Ketua Pengarah WHO, Dr Tedros Adhanom Ghebreyesus/AFP)

Selain memberikan penilaian PHEIC, ahli jawatankuasa bersedia untuk memberi nasihat kepada WHO dan negara anggotanya tentang cara mencegah penularan penyakit itu dengan lebih baik dan menguruskan tindak balas mereka.Dalam mesyuarat semalam, Tedros meminta semua negara supaya mengukuhkan kapasiti masing-masing untuk mencegah penularan cacar monyet dengan menggunakan pengawasan, pengesanan kontak dan mengasingkan pesakit yang dijangkiti."Wabak di negara yang baru terjejas terus berlaku terutamanya membabitkan kes hubungan intim pasangan sejenis dan mereka yang melakukan hubungan bersama pasangan baharu atau kerap bertukar pasangan", katanya menerusi pautan video dari sidang kemuncak Komanwel di Kigali, Rwanda."Penularan yang sedang berlaku mungkin dipandang remeh", katanya.Beliau berkata sebagai tambahan kepada lebih 3,200 kes yang disahkan, hampir 1,500 kes disyaki cacar monyet dan kira-kira 70 kematian yang disyaki telah dilaporkan di Afrika tengah tahun ini.Jawatankuasa Kecemasan akan memberikan Tedros dengan syor PHEIC, dan penilaian risiko kepada kesihatan manusia, risiko penyebaran antarabangsa dan risiko gangguan antarabangsa.Tedros kemudiannya akan membuat keputusan muktamad sama ada PHEIC perlu diisytiharkan, berdasarkan nasihat mereka.- AFP


Rakyat AS diberi hak bawa senjata api

WASHINGTON, 24 Jun- Susulan beberapa tragedi siri tembakan rambang di Amerika Syarikat.Mahkamah Agung memutuskan bahawa rakyatnya tetap mempunyai hak untuk membawa senjata api di kawasan awam.Ia sekali gus membatalkan undang-undang berusia ratusan tahun di New York yang memerlukan seseorang itu membuktikan keperluan memiliki senjata api.Presiden, Joe Biden bagaimanapun mengecam keputusan tersebut sambil menyifatkan ia bercanggah dengan Perlembagaan.Perkara yang diputuskan itu turut menjejaskan beberapa negeri lain, termasuk California yang mengguna pakai undang-undang sama.

Ia dilihat menyekat keupayaan pihak berkuasa tempatan untuk menghalang orang awam daripada membawa senjata di khalayak ramai.Sementara itu, Datuk Bandar New York, Eric Adams memberi amaran akan berlaku lebih banyak siri tembakan rambang di kawasan awam.Ini selepas Mahkamah Tinggi memutuskan bahawa rakyatnya tetap mempunyai hak untuk membawa senjata api di kawasan awam.Menurut Adams, keputusan itu telah membelakangkan kebimbangan orang awam terhadap kejadian keganasan di negara itu.Ia juga menyebabkan masyarakat menjadi semakin tidak selamat. -AFP


AS salur bantuan peralatan perang canggih kepada Ukraine

(Bangunan White House di Washington D.C/AFP)

WASHINGTON, 24 Jun- Amerika Syarikat membekalkan bantuan ketenteraan baharu berjumlah AS$450 juta kepada Ukraine dalam usaha mengekang pencerobohan Rusia.Jurucakap White House, John Kirby bantuan senjata itu adalah senarai yang diminta oleh Ukraine. Bantuan merangkumi 36,000 peluru artileri, 18 kenderaan untuk menarik serpihan meriam, 1,200 pelancar bom tangan dan 2,000 mesingan.Dengan penghantaran terkini, sumbangan negara itu kepada tentera Ukraine telah mencecah AS$6.1 bilion sejak permulaan pencerobohan Rusia pada Februari lalu.

(Jurucakap White House, John Kirby/ AFP)

Sistem roket yang dikenali sebagai HIMARS berada di bahagian atas senarai keinginan Ukraine ketika negara pro-Barat itu memerangi pasukan penceroboh Rusia yang mara melalui timur negara itu dengan bantuan kelebihan ketara dalam artileri berat.Empat unit awal sistem roket telah pun dihantar, memulakan program latihan yang diperlukan untuk askar Ukraine untuk mengendalikan persenjataan yang canggih dan sangat tepat. -AFP


Kerja pembinaan kerajaan pusat Indonesia bermula Ogos

JAKARTA, 24 Jun- Kerja pembinaan kawasan kerajaan pusat Indonesia di Nusantara, Borneo akan dimulakan, Ogos ini.Menurut Menteri Kerja Raya dan Perumahan, Basuki Hadimuljono, fasa awal pembinaan akan ditumpukan kepada Istana Negara dan infrastruktur, termasuk bekalan air bersih, saliran, sanitasi dan jalan bertol.

(Tangkapan udara menunjukkan jalan raya lengang di ibu kota Indonesia Jakarta pada 10 April 2020, ketika pandemik COVID-19/ AFP)

Kawasan kerajaan pusat itu juga merangkumi pejabat naib presiden, bangunan perundangan dan kehakiman, serta pejabat-pejabat kementerian.April lalu, Menteri Kewangan, Sri Mulyani Indrawati mengumumkan peruntukan sehingga AS$2.1 bilion bagi perbelanjaan pembangunan Nusantara pada tahun depan. -BERNAMA


Vaksin COVID-19 selamatkan 20 juta nyawa pada tahun pertama- Kajian

PARIS, 24 Jun- Vaksin COVID-19 telah menghalang hampir 20 juta kematian pada tahun pertama selepas ia diperkenalkan.Menurut kajian yang diterbitkan dalam 'The Lancet Infectious Diseases', ia berdasarkan data daripada 185 negara dan wilayah yang dikumpulkan selama setahun bermula 8 Disember 2020. Pengarang utama kajian Oliver Watson dari Imperial College London percaya jumlah kematian akibat wabak itu dapat dielakkan dengan lebih besar sekiranya vaksin diedarkan secara meluas, terutamanya di negara miskin.Kajian mendapati , 19.8 juta individu berjaya diselamatkan daripada potensi 31.4 juta kematian sekiranya tiada vaksin, iaitu pengurangan sebanyak 63 peratus daripada yang diramalkan.Negara berpendapatan tinggi dan sederhana dilaporkan menyumbang jumlah kematian terbesar yang dapat dielakkan.

Negara China tidak termasuk dalam kajian itu kerana populasinya yang besar dan langkah-langkah pembendungan yang ketat, yang akan menjejaskan keputusan, katanya.

(Vaksin COVID-19 telah menghalang hampir 20 juta kematian pada tahun pertama selepas ia diperkenalkan-AFP)

"Hampir 600,000 kematian tambahan boleh dihalang jika matlamat Pertubuhan Kesihatan Sedunia (WHO) untuk memvaksin 40 peratus penduduk setiap negara menjelang akhir 2021 tercapai", katanya."Berjuta-juta nyawa mungkin telah diselamatkan dengan menyediakan vaksin kepada orang di seluruh dunia', kata Oliver Watson."Kami boleh melakukan lebih banyak lagi," katanya.COVID-19 telah secara rasmi membunuh lebih daripada 6.3 juta orang di seluruh dunia, menurut WHO.Bagaimanapun, pada bulan lalu, organisasi itu berkata, jumlah sebenar mungkin setinggi 15 juta, apabila semua punca langsung dan tidak langsung diambil kira.-AFP


Pemimpin EU setuju beri Ukraine, Moldova, status calon anggota

(Presiden Perancis Emmanuel Macron (kiri) semasa sidang akhbar Majlis Eropah di Brussels/AFP)

BRUSSELS, 24 Jun- Para pemimpin Kesatuan Eropah (EU) sebulat suara bersetuju memberikan Ukraine dan Moldova, status calon anggota blok itu.Presiden Majlis Eropah, Charles Michel menyifatkan persetujuan tersebut sebagai tanda simbolik sokongan Eropah kepada Ukraine."Satu detik bersejarah. Hari ini menandakan satu langkah penting dalam laluan anda ke arah EU," tulis Michel di Twitter semasa sidang kemuncak di Brussels."Masa depan kita bersama", katanya.

(Presiden Majlis Eropah, Charles Michel (kanan) semasa sidang akhbar di Brussels/AFP)

Dua negara bekas Soviet itu kini perlu melakukan pembaharuan besar, serta rundingan lanjut.EU juga telah membentangkan beberapa langkah yang perlu diambil Kiev. Ini termasuk memperkukuh kedaulatan undang-undang dan memerangi rasuah, sebelum negara itu dibenarkan ke peringkat seterusnya seperti rundingan penyertaan.Ukraine memohon untuk menjadi calon EU dalam usaha untuk mengukuhkan kedudukannya di Eropah hanya beberapa hari selepas Moscow melancarkan pencerobohan.Sementara itu, Presiden Perancis Emmanuel Macron berkata langkah itu menghantar isyarat yang sangat kuat kepada Kremlin bahawa EU menyokong aspirasi pro-Barat Ukraine.“Kami berhutang budi kepada rakyat Ukraine yang berjuang untuk mempertahankan nilai kami, kedaulatan mereka, integriti wilayah mereka,” katanya.Presiden Ukraine Volodymyr Zelensky di Twitter memuji keputusan EU ke atas negaranya dan Moldova sebagai saat yang unik dan bersejarah dalam hubungan Ukraine-EU, sambil menambah bahawa masa depan Ukraine adalah dalam EU.-AFP


Suu Kyi dipindahkan ke kurungan bersendirian di penjara

YANGON, 23 Jun- Pemimpin Myanmar yang digulingkan, Aung San Suu Kyi dipindahkan dari tahanan rumah ke kurungan bersendirian di dalam kawasan penjara di ibu negara Naypyidaw.Jurucakap Junta, Zaw Min Tun memaklumkan, Suu Kyi menjalani tahanan itu sejak Rabu, selaras undang-undang jenayah dan kini berada dalam keadaan baik.Susulan itu, kawalan keselamatan di kawasan penjara berkenaan bertambah ketat berbanding sebelum ini.Sejak penyingkirannya, Suu Kyi telah menjalani tahanan di rumah di suatu lokasi rahsia di Naypyidaw, ditemani beberapa kakitangan domestik dan anjingnya.Suu Kyi, 77 hanya keluar dari premis tersebut untuk menghadiri perbicaraan di mahkamah Junta.

(Suu Kyi menghadiri perbicaraan bersama bekas presiden, Win Myint pada 24 Mei 2021 / Foto AFP)

Peguam Suu Kyi dilarang daripada bercakap kepada media dan wartawan dihalang daripada menghadiri perbicaraan.Di bawah rejim Junta sebelum ini, Suu Kyi menghabiskan masa yang lama dalam tahanan rumah di rumah agam keluarganya di Yangon, bandar terbesar di Myanmar.Beliau disabitkan dengan kesalahan rasuah, menghasut tentera, melanggar peraturan COVID-19 dan melanggar undang-undang telekomunikasi.


Kebimbangan meningkat terhadap virus cacar monyet, pengeluar vaksin sedia penuhi permintaan pasaran

COPENHAGEN, 24 Jun - Tempahan luar biasa diterima pengeluar vaksin cacar monyet, Bavarian Nordic dari Denmark susulan kebimbangan dunia terhadap wabak itu.

Syarikat tersebut satu-satunya makmal yang mengeluarkan vaksin berlesen bagi penyakit cacar monyet

Menurut Naib Presiden syarikat, Rolf Sass Sorensen pihaknya menerima kelulusan pengeluaran pada tahun 2019.

Berita BerkaitanPerancis sahkan 277 kes cacar monyetLubnan catat kes pertama cacar monyetCacar Monyet: Data negara endemik dan bukan endemik diseragamkan - WHOEU hasrat beli 110,000 dos vaksin cacar monyet

"Kelulusan diperoleh pada 2019 ketika kami hanya menjual beberapa ratus dos, namun secara tiba-tiba ia amat diperlukan dan sangat relevan bagi kesihatan antarabangsa," katanya di ibu pejabatnya, di sini.

Syarikat berkenaan terkejut dengan penularan mendadak penyakit itu sejak awal tahun ini membabitkan puluhan negara di luar Afrika Barat dan Afrika Tengah yang sebelum ini tidak pernah mencatatkan kes wabak berkenaan.

Sorensen berkata, pihaknya yakin dapat memenuhi permintaan global walaupun hanya mempunyai satu fasiliti pengeluaran.

Bavarian Nordic mempunyai kapasiti pengeluaran tahunan sebanyak 30 juta dos vaksin.

Vaksin berkenaan dipasarkan sebagai Imvanex di Eropah, Jynneos di Amerika Syarikat dan Imvamune di Kanada.-AFP


Kekurangan bekalan gas, Jerman pertingkat tahap amaran

FRANKFURT, 24 Jun - Jerman akan meningkatkan tahap amaran menerusi rancangan kecemasan bekalan gas susulan kekurangan bekalan dari Rusia.

Menteri Ekonominya, Robert Habeck mengakui komoditi itu kini tidak mencukupi. Peralihan amaran kepada fasa dua dan seterusnya bakal menyaksikan Jerman perlu mencatu bekalan.

Habeck berkata, kekangan bekalan dibuat Moscow sebagai balasan kepada sokongan Barat terhadap Ukraine.

"Kita mengalami masalah bekalan bahan api di Jerman. Justeru, peralihan amaran perlu dilaksanakan," katanya.

Minggu lalu, syarikat bahan api gergasi Rusia Gazprom mengurangkan 60 peratus daripada agihan bekalan.

Sama seperti negara Eropah lain, Jerman bergantung terhadap import bahan api dari Rusia.

Sementara menanti tindakan seterusnya kerajaan memperhebat kempen penjimatan tenaga. -AFP


Tapak masjid ditemukan, dianggar berusia lebih 1,200 tahun

RAHAT, 24 Jun - Sebuah tapak masjid purba dianggar berusia lebih 1,200 tahun ditemukan di Bandar Badwi, Rahat yang kini diduduki Israel.

Ia menjadi bukti kepada peralihan anutan agama di Asia Barat daripada Kristian kepada Islam.

Tapak masjid di kawasan padang pasir itu ditemui ketika pelaksanaan kerja pembangunan kawasan perumahan.

Pihak antikuiti mendapati, tapak itu merupakan sebuah kawasan berbentuk petak dan dindingnya pula dikesan menghadap kiblat.

Pelan dan susun atur berkenaan selari dengan bukti bahawa ia merupakan sebuah masjid.

Tidak jauh dari lokasi itu, tapak sebuah bangunan mewah turut ditemukan. Turut dijumpai, beberapa artifak seperti pinggan mangkuk kaca mahal yang menunjukkan status sosial penghuninya.

Tiga tahun lalu, tapak sebuah masjid purba turut ditemukan tidak jauh dari kawasan tersebut.-AFP


Kapal kontena terbesar dunia mula beroperasi

SHANGHAI, 24 Jun – Kapal kontena gergasi bersaiz 24,000 TEU yang terbesar di dunia berjaya disiapkan oleh Syarikat (Kumpulan) Pembuatan Kapal Zhonghua-Hudong (H&Z) Berhad, bawah kendalian Syarikat Kumpulan Perkapalan China (CSSC) Berhad.

Naib Ketua Pengurus H&Z-CSSC, Liu Xuedong berkata teknologi motivasi air tercanggih turut digunakan kapal itu bagi membolehkan ia beroperasi dengan kelajuan tinggi, di samping lebih bersih dan mesra alam.

“Dengan menggunakan konsep reka bentuk yang mengutamakan keperluan manusia, kelengkapan dan kemudahan dalam kapal tersebut turut disediakan mengikut standard hotel bertaraf empat bintang yang memberikan persekitaran kerja serta kehidupan anak kapal dengan lebih selesa,” katanya.

H&Z memiliki hak cipta intelek sepenuhnya terhadap kapal rekaannya sendiri itu dan kapal tersebut akan digunakan untuk laluan Asia ke Eropah sebagai anggota Biro Perkapalan Amerika (ABS).

Dengan ukuran sepanjang 399.99 meter, kapal itu 60 meter lebih panjang berbanding kapal induk terbesar di dunia.

Lebarnya pula direkodkan sepanjang 61.5 meter dan mempunyai keluasan dek 24,000 meter persegi bersamaan 3.5 padang bola sepak bersaiz standard.

Sebagai kapal kontena terbesar dunia setakat ini, kapal itu mampu memuatkan 24,000 kontena pada satu-satu masa.– BERNAMA


Lebih 150 tapak warisan bersejarah musnah akibat pencerobohan Rusia

PARIS, 24 Jun- Lebih 150 tapak warisan bersejarah di Ukraine musnah sejak pencerobohan Rusia ke atas negara itu.

Justeru, Pertubuhan Sains, Pendidikan dan Kebudayaan Pertubuhan Bangsa Bersatu (UNESCO) mendesak serangan ke atas tapak bersejarah itu dihentikan segera.

Menurut UNESCO, secara keseluruhan terdapat 152 kawasan bersejarah dikesan musnah akibat serangan ketenteraan.

Antaranya muzium, monumen, bangunan keagamaan dan perpustakaan.

Ekoran itu, UNESCO akan meningkatkan usaha bantuan kepada Ukraine bagi merekod segala kerosakan yang berlaku.

Ketua Pengarahnya, Audrey Azoulay turut mendesak serangan ke atas tapak bersejarah tidak lagi dilakukan.

Sebelum ini, Ukraine menuntut agar keanggotaan Rusia dalam UNESCO digugurkan.-AFP


Penarafan kredit global akan alami penurunan, kesan kehilangan biodiversiti

LONDON, 23 Jun- Dunia akan kehilangan biodiversiti global besar-besaran sehingga menyebabkan kelembapan ekonomi secara serius pada penguhujung dekad ini.Menurut laporan pertama kajian yang diterbitkan oleh sekumpulan universiti di Britain semalam, perkara itu juga telah mengurangkan lebih daripada separuh penarafan kredit kerajaan di dunia termasuk China.Pelbagai senario telah diambil kira termasuklah isu keruntuhan ekosistem utama yang memusnahkan industri pertanian dan perikanan.Malah, kajian turut menganggarkan kesan buruk itu akan menyebabkan 59 peratus daripada 26 negara akan menghadapi sekurang-kurangnya penurunan penarafan kredit satu tahap.Perkara ini akan menyebabkan kos faedah bertambah setiap tahum antara AS$28 (RM123.27 bilion) hingga AS$53 bilion (RM233.33 bilion).

(Penurunan penarafan bakal memberi kesan kepada dunia sehingga menyebabkan kelembapan ekonomi secara serius/ REUTERS)

Pada masa sama, bahawa kos hutang tambahan itu bermakna kerajaan mempunyai lebih perbelanjaan termasuk kadar gadai janji juga akan meningkat.Berdasarkan kajian University of East Anglia, Cambridge, Sheffield Hallam University dan SOAS University of London, China dan Malaysia dijangka akan terjejas teruk.Ini berikutan penurunan penarafan lebih daripada enam takuk dalam senario keruntuhan separa.Manakala di India, Bangladesh, Indonesia dan Ethiopia akan menghadapi penurunan taraf kira-kira empat takuk, dengan hampir satu pertiga daripada negara yang dianalisis akan melihat penurunan lebih daripada tiga takuk. -REUTERS


Satu daripada lima individu di AS alami 'long COVID'

WASHINGTON, 23 Jun- Hampir seorang daripada lima dewasa di Amerika Syarikat (AS) yang pernah dilaporkan menghidap COVID-19 masih mengalami gejala berpanjangan atau 'long COVID'.Pegawai kesihatan AS berkata, laporan itu hasil data tinjauan yang dikumpulkan sepanjang dua minggu pertama bulan ini.Data itu juga menunjukkan, seorang daripada 13 individu dewasa di AS mengalami gejala 'long COVID' selama tiga bulan atau lebih selepas pertama kali dijangkiti penyakit itu.Ia hasil data yang dikumpulkan antara 1 hingga 13 Jun lalu oleh Biro Banci AS dan analisa daripada Pusat Kawalan dan Pencegahan Penyakit (CDC), AS.

Gejala 'long COVID' merangkumi keletihan, degupan jantung yang cepat, sesak nafas, kesukaran kognitif, sakit kronik, kesan tidak normal pada deria dan kelemahan otot.Gejala itu juga boleh membuatkan badan lesu sehingga berminggu-minggu atau berbulan-bulan selepas pulih daripada jangkitan awal wabak berkenaan.Dalam masa sama, analisa CDC turut mendapati individu dewasa yang muda lebih berkemungkinan mengalami gejala berterusan berbanding orang dewasa yang lebih berusia.Bahkan, 9.4 peratus golongan wanita juga lebih berkemungkinan menghidap COVID-19 yang lama berbanding 5.5 peratus lelaki.Tinjauan mendapati hampir sembilan peratus individu dewasa berbangsa Amerika Latin mengalami gejala 'long COVID-19' yang lama, berbanding orang dewasa berkulit putih dan berkulit hitam bukan Amerika Latin. -REUTERS


Rusia lancarkan serangan besar-besaran ke atas bandar utama di Ukraine

KIEV, 23 Jun- Wilayah timur Lugansk dan bandar utama di Severodonetsk, Ukraine menjadi sasaran pengeboman besar-besaran oleh tentera Rusia, semalam.Tentera Moscow kini melancarkan serangan lebih agresif sejak serangan pertama berbulan lalu.Presiden Rusia, Vladimir Putin, mengetatkan kekuasan mereka di bandar Severodonetsk, Donbas, dan kini ke Lysychansk yang menghadapi serangan lebih berat.Gabenor wilayah Lugansk, Sergiy Gaiday, berkata tentera Rusia memusnahkan segala-galanya di Lysychansk merangkumi kedua-dua bandar.Dengan menguasai kedua-dua bandar itu, kawalan Moscow ke seluruh Lugansk telah membenarkan Rusia memberikan tekanan lebih kuat kepada Donbas.

(Kemelut Rusia-Ukraine masih berterusan dan semakin membimbangkan dengan mengorbankan banyak nyawa/AFP)

Selepas diusir dari Kiev dan bahagian lain di Ukraine, Moscow juga sedang berusaha untuk merebut kawasan timur yang luas di negara itu, dengan pengeboman harian berterusan di bahagian lain Ukraine.Sementara itu, pasukan 'Doctors Without Borders' berkata, pihaknya sudah mengumpulkan data mengenai keganasan yang berlaku sehingga mengenepikan perlindungan kepada orang awam sepanjang peperangan berlaku.Menurut laporan, kebanyakan pesakit terpaksa dipindahkan menggunakan kereta api.Di bandar selatan Mykolaiv, dua kemudahan penyimpanan bijirin terkena serangan peluru berpandu Rusia, malah dua dron juga telah melanggar kilang penapisan minyak di wilayah Rostov semalam, sehingga menyebabkan letupan dan kebakaran. - AFP


Badan amal Pakistan bantu mangsa gempa

KARACHI, 23 Jun- Badan amal terbesar di Pakistan, Yayasan Edhi pada Rabu telah menghantar empat buah ambulans dan pasukan penyelamat ke Afghanistan susulan kejadian gempa yang mengorbankan sekurang-kurangkan 1,000 nyawa. Menurut pegawai kanan yayasan, Saad Edhi ambulans berkenaan dihantar terus ke kawasan yang terkesan. "Empat buah ambulans telah dihantar ke kawasan yang dilanda gempa," katanya kepada Reuters.

(Ambulan yang diletakkan di luar pejabat pusat Yayasan Edhi/REUTERS)

Pusat Pemantauan Geologi Amerika Syarikat merekodkan pusat gempa berlaku kira-kira 44 kilometer dari bandar Khost, berhampiran sempadan Pakistan. Pusat Seismologi Eropah-Mediterania menerusi laman Twitternya pula memaklumkan, gegaran tersebut turut dirasai di Pakistan dan India.-REUTERS

Berita berkaitanSekurang-kurangnya 1,000 maut dalam gempa bumi Afghanistan


Lawatan Menteri Luar Rusia Sergei Lavrov ke Iran tingkat kerjasama tenaga

TEHRAN, 23 Jun - Menteri Luar Rusia, Sergei Lavrov tiba di Iran untuk meningkatkan perdagangan dan kerjasama tenaga ketika kedua-dua negara bergelut dengan sekatan ekonomi Barat.Tehran dan Moscow mempunyai rizab minyak dan gas yang besar tetapi dikekang oleh sekatan yang mengehadkan keupayaan kedua-dua negara untuk mengeksport keluaran mereka.“Setelah tiba di Tehran, Lavrov bertemu dengan Presiden (Ebrahim) Raisi,” lapor laman web stesen televisyen negara Iribnews, tanpa mengulas lanjut.Semasa lawatan dua harinya, diplomat tertinggi Rusia itu dijangka berbincang dengan pegawai Iran mengenai "perjanjian nuklear 2015, situasi di Ukraine, Syria dan Afghanistan serta meningkatkan kerjasama komersial dan tenaga", tambah Iribnews.Lavrov dijadualkan bertemu dengan rakan sejawatannya dari Iran, Hossein Amir-Abdollahian hari ini, kata agensi berita rasmi IRNA.Presiden melawat Moscow pada Januari dan berkata beliau telah membentangkan kepada rakan sejawatannya Vladimir Putin draf dokumen mengenai kerjasama strategik yang akan mengukuhkan kerjasama untuk dua dekad akan datang.Pada akhir Mei, Timbalan Perdana Menteri Rusia Alexander Novak mengetuai delegasi besar melawat Tehran selepas pencerobohan Rusia di Ukraine menyebabkan harga minyak dan gas global melonjak. -AFP

(Sergei Lavrov bertemu Presiden Iran Ebrahim Raisi semasa lawatan ke Tehran/AFP)


Google bersetuju bayar perkhidmatan Wikipedia yang dipertingkat

(Logo "Wikipedia" dilihat pada skrin tablet di Paris/AFP)

SAN FRANCISCO, 23 Jun- Google bersetuju untuk membayar perkhidmatan Wikipedia yang ditambah baik, sebahagian daripada trend yang semakin meningkat untuk gergasi teknologi Amerika Syarikat itu untuk membuat perjanjian komersial dengan syarikat web lain.Yayasan Wikimedia, badan amal yang menyelia ensiklopedia dalam talian berkata Google ialah pelanggan pertama yang membayar untuk usaha komersialnya Wikimedia Enterprise, yang dilancarkan tahun lepas.Arkib Internet, sebuah organisasi bukan bermotif keuntungan dan pengendali laman Wayback Machine yang menyimpan gambar laman web untuk membetulkan pautan Wikipedia, akan ditawarkan perkhidmatan komersial secara percuma."Kami sangat teruja untuk bekerjasama dengan mereka berdua sebagai rakan kongsi jangka panjang kami," kata Lane Becker dari Wikimedia dalam satu kenyataan.Wikipedia, salah satu laman web yang paling banyak dikunjungi di dunia, adalah percuma untuk digunakan, dikemas kini oleh sukarelawan dan bergantung pada derma untuk terus bertahan. -AFP


Iceland naikkan lagi kadar faedah utama

REYKJAVIK, 23 Jun- Bank pusat Iceland menaikkan kadar faedah utamanya sebanyak satu mata peratusan ketika negara itu menghadapi prospek ekonomi global yang tidak menentu.Kenaikan itu, yang menjadikan kadar utama meningkat kepada 4.75%, diputusan berikutan inflasi yang mencecah 7.6% pada Mei, kata Jawatankuasa Dasar Monetari (MPC) bank itu dalam satu kenyataan."MPC menganggap dasar monetari perlu diketatkan lagi bagi memastikan inflasi mereda kembali kepada sasaran dalam tempoh yang boleh diterima," katanya.

MPC menambah ia akan bertindak balas terhadap perkembangan ekonomi jangka pendek, dengan prestasi ekonomi domestik lebih baik daripada jangkaan tetapi jangkaan perniagaan dan isi rumah menjadi reda, dan inflasi terus meningkat.

Kali terakhir bank pusat itu menaikkan kadar utamanya adalah pada awal Mei, juga sebanyak satu mata peratusan. -AFP


BUENOS AIRES, 23 Jun - Lapan kakitangan perubatan akan dibicarakan atas dakwaan kecuaian jenayah sehingga menyebabkan kematian legenda bola sepak Diego Maradona pada 2020, menurut keputusan mahkamah.Tarikh perbicaraan bagaimanapun belum ditetapkan.Menurut pendakwa raya, kematian Maradona disebabkan tindakan penjaganya meninggalkan mendiang "kepada takdir" semasa dirawat di rumah kediamannya.Maradona meninggal dunia pada usia 60 tahun semasa menjalani pemulihan daripada pembedahan otak susulan darah beku, dan selepas berdekad bertarung melawan ketagihan kokain dan alkohol.Pakar bedah saraf dan doktor keluarga Leopoldo Luque, pakar psikiatri Agustina Cosachov, pakar psikologi Carlos Diaz, penyelaras perubatan Nancy Forlini dan empat yang lain termasuk jururawat diletakkan bawah siasatan.

(Lapan kakitangan perubatan dibicarakan dalam kes kematian Maradona/Fail AFP)

Pendakwa raya memohon supaya mereka dibicarakan kerana membunuh secara cuai.Tertuduh berhadapan hukuman penjara antara lapan hingga 25 tahun jika disabit kesalahan. -AFP


Petani Belanda bantah rancangan kerajaan kurangkan 30% haiwan ternakan

(Seorang pegawai polis bercakap semasa protes petani di Stroe/AFP)

STROE, 23 Jun - Beribu-ribu penternak yang memandu traktor berdemonstrasi membantah rancangan meluas kerajaan untuk mengurangkan pelepasan nitrogen.Dalam salah satu demonstrasi terbesar mereka, penternak menuntut pembatalan rancangan yang diumumkan baru-baru ini oleh kerajaan, yang boleh menyaksikan pengurangan 30% haiwan ternakan.Belanda, pengeksport pertanian kedua terbesar di dunia, adalah salah satu pengeluar gas rumah hijau tertinggi di Eropah terutamanya nitrogen dengan kebanyakannya dipersalah pada baja dan baja yang dihasilkan lembu.Tetapi petani berkata mereka disasarkan secara tidak adil berbanding perniagaan besar dan industri, dengan ramai yang berikrar untuk menentang sebarang rancangan mengurangkan atau menutup ladang.

(Beribu-ribu penternak yang memandu traktor berdemonstrasi membantah rancangan meluas kerajaan untuk mengurangkan pelepasan nitrogen)

Demonstrasi itu menyebabkan kesesakan trafik yang meluas.Trafik terhenti beberapa kilometer di sekitar bandar Stroe di timur Amsterdam, apabila penternak dan traktor mereka tiba dari seluruh negara untuk membantah.Sekurang-kurangnya tiga orang, termasuk seorang kanak-kanak cedera dalam kemalangan antara traktor dengan trak di lebuh raya ketika ramai penternak pulang ke rumah, kata polis. -AFP


Sekurang-kurangnya 1,000 maut dalam gempa bumi Afghanistan

(Rakyat Afghanistan beratur dalam barisan untuk menderma darah untuk mangsa gempa bumi yang dirawat di sebuah hospital di bandar Sharan selepas cedera dalam gempa bumi/AFP)

SHARAN, 23 Jun- Angka korban akibat gempa bumi berukuran 5.9 pada skala Richter yang melanda wilayah sempadan terpencil di Afghanistan semalam meningkat kepada sekurang-kurangnya 1,000 orang dan mencederakan 1,500 yang lain, kata pegawai hari ini, dengan jumlah korban dijangka meningkat."Orang ramai sedang menggali kubur demi kubur," kata Mohammad Amin Huzaifa, Ketua Jabatan Penerangan dan Kebudayaan di Paktika yang terjejas teruk, sambil menambah bahawa sekurang-kurangnya 1,000 orang telah mati di wilayah itu sahaja.Beliau berkata lebih 1,500 orang cedera, ramai yang kritikal.“Orang ramai masih terperangkap di bawah runtuhan,” katanya kepada wartawan.

(Bangunan rosak berikutan gempa bumi di daerah Gayan, wilayah Paktika/AFP)

Angka kematian meningkat secara berterusan sepanjang hari apabila berita mengenai korban disaring dari kawasan yang sukar dijangkau di pergunungan, dan pemimpin tertinggi negara itu, Hibatullah Akhundzada, memberi amaran kemungkinan meningkat lagi.Gempa bumi melanda kawasan yang sudah mengalami kesan hujan lebat, menyebabkan batu dan tanah runtuh yang menghalang usaha menyelamat.“Kami percaya hampir 2,000 rumah musnah,” kata Penyelaras Kemanusiaan Pertubuhan Bangsa Bersatu bagi Afghanistan, Ramiz Alakbarov, kepada pemberita. -AFP


Banjir besar di Bangladesh disebabkan perubahan iklim

COLOMBIA, 22 Jun - Pakar kaji cuaca mendedahkan perubahan iklim antara faktor hujan luar biasa yang menyebabkan banjir besar di Bangladesh ketika ini.Musim hujan pula memburukkan lagi keadaan susulan kenaikan suhu dunia. Perkara itu didedahkan Saintis di Institut Kajian Impak Cuaca Postdam di Universiti Columbia Anders Levermann.

Katanya, kenaikan suhu dunia menyebabkan lebih banyak air tersejat ke udara yang akan membentuk hujan lebat.Bangladesh antara negara paling terdedah kepada bencana dan perubahan alam sekitar. Kira-kira 3.5 juta penduduknya sering terancam dengan kejadian banjir besar setiap tahun.Bencana alam itu turut mengganggu sektor agrikultur, infrastruktur dan air bersih. - REUTERS


Perancis sahkan 277 kes cacar monyet

PARIS, 22 Jun- Perancis melaporkan 277 kes jangkitan cacar monyet pada Selasa, termasuk satu kes melibatkan wanita.Pihak berkuasa kesihatan memaklumkan jumlah jangkitan naik mendadak berbanding 183 kes direkodkan lima hari sebelumnya.Bagaimanapun tiada kematian dikaitkan dengan cacar monyet dilaporkan di Perancis.Punca serta cara penularan penyakit itu ke atas wanita berkenaan kini dalam siasatan.

Dalam pada itu, Pertubuhan Kesihatan Sedunia (WHO) akan mengadakan mesyuarat tergempar esok bagi menentukan sama ada wabak cacar monyet sebagai penyakit membimbang antarabangsa atau sebaliknya.Kes cacar monyet pertama di Perancis dikesan pada 20 Mei, hari yang sama virus itu dikesan di negara jiran Jerman.-AFP


Serangan Rusia terhadap Ukraine diperhebat

UKRAINE, 22 Jun - Rusia dijangka memperhebatkan lagi serangan ke atas Ukraine, minggu ini ketika Kiev menunggu keputusan bersejarah daripada Kesatuan Eropah (EU) berhubung permohonan negara itu untuk menganggotai blok tesebut.Presiden Volodymyr Zelensky, berkata pihaknya meramalkan Moscow bakal meningkatkan serangan berikutan EU dijangka memberi keputusan terhadap permohonan keahlian Ukraine.Tentera Moscow menumpukan serangan ke atas timur Ukraine selama berminggu-minggu dalam usaha untuk menawan wilayah Donbas.Berhampiran Kharkiv, Bangunan Universiti Bioteknologi dilaporkan musnah terkena serangan peluru berpandu.

Letupan besar telah menyebabkan kawah sedalam empat meter dan lebar 12 meter .Kementerian Pertahanan Russia mendakwa tenteranya melancarkan serangan peluru berpandu terhadap tempat mesyuarat peringkat atasan tentera Ukraine berhampiran bandar Dnipro.Lebih 50 jeneral dan pegawai terkorban.Tentera Russia juga menyasarkan sebuah bangunan yang menyimpan senjata yang dibekalkan Barat di Mykolaiv, sekali gus memusnahkan artileri dan kenderaan berperisai Ukraine. - AFP


Gempa di bandar Hualien

TAIWAN, 22 Jun - Gempa berukuran 6.0 pada skala ritcher melanda di timur Taiwan, 38 kilometer ke selatan bandar Hualien.Tiada laporan kerosakan dan kecederaan dilaporkan buat masa ini.Gempa itu mempunyai anggaran kedalaman 10 kilometer dan berlaku pada pukul 9.05 minit pagi waktu tempatan.

Ketua Pusat Seismologi Biro Cuaca Taiwan, Chen Kuo-chang berkata gegaran susulan berlaku kira-kira setengah jam kemudian.Bagaimanapun tiada amaran tsunami dikeluarkan. - AFP


Biden ucap tahniah kepada presiden baharu Colombia

(Presiden Colombia yang baharu, Gustavo Petro/Foto AFP)

WASHINGTON, 22 Jun - Presiden Amerika Syarikat (AS), Joe Biden mengucapkan tahniah kepada presiden berhaluan kiri Colombia yang baharu, Gustavo Petro, atas kemenangan pilihan rayanya menerusi satu panggilan telefon, kata Rumah Putih.Biden menegaskan bahawa dia berharap untuk bekerjasama dengan presiden yang dipilih untuk terus mengukuhkan kerjasama dua hala, termasuk mengenai perubahan iklim, keselamatan kesihatan, dan pelaksanaan perjanjian damai Colombia dengan militan berhaluan kiri.Mereka juga membincangkan mengenai keselamatan dua hala dan kerjasama anti-narkotik.

(Presiden Amerika Syarikat, Joe Biden/Foto AFP)

Petro, yang juga bekas gerila, dipilih sebagai presiden pertama Colombia berhaluan kiri pada Ahad, selepas menewaskan ahli perniagaan jutawan, Rodolfo Hernandez dalam pilihan raya yang tegang dan tidak dapat diramalkan.Kemenangannya menambah kepada peningkatan yang ketara bagi pasukan berhaluan kiri di Amerika Latin dan mencatatkan landasan baharu di negara yang telah lama terikat dengan dasar luar AS sebagai sarang pembuatan dadah dan pemberontakan yang ganas. -AFP


PATTANI, 22 Jun - Tiga anggota polis cedera dalam insiden letupan bom di Pattani, selatan Thailand.Ketua Polis Daerah Pattani, Jeneral Pol Narin Busaman berkata dalam kejadian kira-kira pukul 9.30 malam (waktu tempatan) pada Isnin, sebutir bom buatan sendiri seberat lebih 50 kilogram yang dipasang pada sebuah trak sampah diletupkan. Beliau berkata trak sampah itu dilarikan dari pejabat Majlis Pentadbiran Mukim Langgar di Daerah Mayo, Pattani kira-kira sejam sebelum kejadian.  Beliau berkata bangunan yang terletak berdekatan tempat kejadian letupan termasuk kuarters polis dan pos kawalan mengalami kerosakan.

(Sebutir bom buatan sendiri seberat lebih 50 kilogram yang dipasang pada sebuah trak sampah yang diletupkan/ Foto BERNAMA)

“Tiga anggota polis yang berada di kuarters dan pos kawalan keselamatan mengalami cedera ringan,” katanya kepada Bernama. Beliau menambah bahawa trak sampah itu musnah dalam kejadian itu. Sementara itu, Narin berkata empat pekerja diikat tangan oleh beberapa individu bersenjata sebelum melarikan trak sampah itu. Narin berkata setakat ini belum ada mana-mana kumpulan mengakui terlibat dengan insiden itu. -BERNAMA


Banjir terburuk dalam 122 tahun: Usaha salur bantuan makanan berdepan cabaran

(Anggota tentera India memindahkan orang ramai dari kawasan banjir ke tempat yang lebih selamat selepas hujan lebat di sebuah kampung di daerah Hojai, di negeri timur laut Assam, India, 18 Jun 2022/REUTERS)

DHAKA/GUWAHATI, 21 Jun- Pihak berkuasa menyalurkan bantuan menggunakan bot-bot kecil untuk menghantar bahan bantuan pada Isnin merentasi bandar dan kampung yang dinaiki air di Bangladesh, selepas lebih empat juta orang terdampar di negara itu, kata pegawai.Pegawai dan sukarelawan menyerahkan beg bantuan kepada penduduk yang kehilangan tempat tinggal di Moulvibazar, sebuah bandar di timur laut Bangladesh di selatan Sylhet, ketika orang ramai cuba menuju ke tempat perlindungan dengan membawa harta benda dan ternakan mereka.Sekurang-kurangnya 32 orang terbunuh di Bangladesh sejak akhir minggu lalu berikutan hujan monsun yang mencetuskan banjir besar di Sylhet.

(Orang ramai berkumpul untuk mengutip bantuan makanan di kawasan perumahan yang dilanda banjir berikutan hujan monsun lebat di Companiganj/AFP)

Banjir menenggelamkan sebahagian besar kawasan penempatan dengan air deras berlumpur, ketika anggota tentera dalam bot tiba membawa air minuman dan makanan untuk orang yang berlindung di tingkat atas bangunan. Pihak berkuasa sedang cuba menghantar 1,720 tan beras dan 58,000 paket makanan kering, serta tablet penulenan air dan ubat-ubatan kepada komuniti yang dilanda banjir. -REUTERS


Lebih 130 penduduk Mali disyaki dibunuh pejuang jihad

(Mali sejak 2012 telah digegarkan oleh pemberontakan oleh kumpulan yang dikaitkan dengan Al-Qaeda/AFP)

BAMAKO, 21 Jun- Pejuang jihad disyaki membunuh lebih 130 orang awam di bandar pusat kejiranan, Mali, pembunuhan beramai-ramai terbaharu di wilayah Sahel yang bergolak.Pegawai tempatan melaporkan kejadian pembunuhan sistematik oleh lelaki bersenjata di Diallassagou dan dua bandar di sekelilingnya di lingkaran Bankass, sarang keganasan di Sahel sejak sekian lama."Mereka juga membakar pondok, rumah dan mencuri lembu, semuanya berlaku sewenang-wenangnya," kata seorang pegawai tempatan, yang enggan dikenali atas sebab keselamatan.Beliau dan seorang pegawai lain yang melarikan diri dari kampungnya, berkata setakat semalam jumlah kematian masih dikira.Ketua parti di Bankass, Nouhoum Togo, berkata jumlah korban adalah lebih tinggi berbanding 132 orang yang diumumkan kerajaan, yang menyalahkan anggota jihad yang bersekutu dengan Al-Qaeda atas pembunuhan itu.Pihak berkuasa negara itu bersuara petang semalam, selepas laporan membimbangkan berleluasa di rangkaian sosial pada hujung minggu.Togo memberitahu AFP, operasi tentera di kawasan itu dua minggu lalu, membawa kepada pertempuran dengan pejuang jihad.

(Kem pelarian Goudebou di utara Burkina Faso menempatkan kira-kira 11,000 warga Mali/AFP)

Katanya, Jumaat lalu, pejuang jihad kembali dengan puluhan motosikal untuk membalas dendam terhadap penduduk."Mereka tiba dan memberitahu orang ramai, "Kamu bukan Muslim" di Fulani, kemudian membawa lelaki itu pergi dan seratus orang pergi bersama mereka."Selepas kira-kira dua kilometer, mereka menembak orang secara sistematik," katanya.Katanya, mayat terus dikumpulkan di kawasan sekitar Diallassagou, semalam.Kerajaan menyalahkan Macina Katiba, organisasi pendakwah Fulani, Amadou Koufa atas serangan itu.Mali Tengah dilanda keganasan sejak organisasi yang bersekutu dengan Al-Qaeda itu muncul pada 2015. -AFP


Korea Selatan lancarkan roket buatan sendiri ke angkasa

(Orang ramai menonton TV yang menyiarkan laporan berita mengenai pelancaran roket KSLV-II NURI dari tapak pelancarannya di Pusat Angkasa Naro, di stesen kereta api di Seoul, Korea Selatan, 21 Oktober 2021/FOTO FAIL REUTERS)

SEOUL, 21 Jun- Korea Selatan pada Selasa bersiap sedia melancarkan roket buatan sendiri Nuri dalam percubaan kali kedua memasuki orbit, misi kritikal untuk program angkasa lepas negara itu, lapor agensi berita Yonhap.

Roket Nuri seberat 200 tan dijangka berlepas dari Pusat Angkasa Naro di Goheung lebih kurang pukul 4 petang, menurut Institut Penyelidikan Aeroangkasa Korea (KARI).

Korea Selatan merancang untuk melancarkan roket pada Khamis lalu, tetapi berdepan masalah teknikal sehingga terpaksa menangguhkan operasi itu.

Dalam mesyuarat jawatankuasa pengurusan pelancaran Nuri pada Isnin, Kementerian Sains dan KARI menjalankan pemeriksaan teknikal terakhir terhadap Nuri dan mendapati tiada sebarang masalah.

Cuaca juga diramal baik pada hari pelancaran.

(Roket Nuri buatan Korea Selatan berlepas dari landasan pelancarannya di Pusat Angkasa Naro di Daerah Goheung, Korea Selatan/REUTERS)

Sekiranya Nuri berjaya memasuki orbit, Korea Selatan bakal menjadi negara ketujuh di dunia yang melancarkan roket dengan muatan satu tan ke angkasa lepas, selepas Rusia, Amerika Syarikat, Perancis, China, Jepun dan India.

Pelancaran ini merupakan yang kedua selepas percubaan pertamanya berakhir dengan kegagalan.

Pada Oktober lalu, Nuri berjaya terbang pada ketinggian sasarannya 700 kilometer tetapi gagal memasuki orbit kerana enjin peringkat ketiganya terbakar lebih awal daripada sepatutnya. -BERNAMA


Putera Mahkota Arab Saudi memulakan lawatan ke luar wilayah Teluk

KAHERAH, 21 Jun- Pemerintah de facto Arab Saudi, Putera Mahkota Mohammed bin Salman tiba di Mesir semalam untuk memulakan lawatan pertamanya ke luar wilayah Teluk dalam tempoh lebih tiga tahun.Beliau turut dijangka melawat Jordan dan Turki.Perjalanan putera raja itu juga adalah menjelang lawatan Presiden Amerika Syarikat (AS), Joe Biden bulan depan ke wilayah itu,dijangka bagi bertemu pemimpin Arab di Arab Saudi selepas lawatan ke Israel.Antara agenda penting adalah berkaitan konflik Ukraine serta keselamatan serantau.Agensi berita negara Arab Saudi, SPA, berkata Putera Mohammed atau dikenali sebagai MbS akan mengadakan perbincangan dengan pemimpin Mesir, Jordan dan Turki mengenai pengukuhan kerjasama dua hala dan perkara kepentingan bersama.Sumber berkata, MbS dan Presiden Mesir, Abdel Fattah al-Sisi akan membincangkan isu termasuk kesan perang Ukraine dan penjajaran kedudukan Arab Saudi dan Mesir menjelang lawatan Biden ke rantau itu pada pertengahan Julai.Arab Saudi memberikan sokongan kewangan berbilion dolar kepada Mesir sejak Sisi berkuasa dan dijangka mengumumkan pelaburan ketika Kaherah bergelut dengan kesan ekonomi akibat perang Ukraine.

(Putera Mahkota Arab Saudi Mohammed bin Salman disambut oleh Presiden Mesir Abdel Fattah al-Sisi sebaik tiba di Kaherah, Mesir/REUTERS)

Sumber berkata, hari ini, putera raja itu dijangka menuju ke Amman untuk berbincang dengan Raja Abdullah bagi memperbaiki hubungan yang tegang akibat persaingan serantau dan hasrat Arab Saudi yang masih tidak dipenuhi iaitu menyokong ekonomi Jordan yang sedang dalam krisis.Ia adalah lawatan pertama putera raja di luar Teluk sejak pembunuhan wartawan Arab Saudi Jamal Khashoggi pada 2018 dan wabak COVID-19.MbS melawat Mesir pada 2018 dan Jepun pada 2019.Pembunuhan Khashoggi di konsulat Arab Saudi di Istanbul merenggangkan hubungan kerajaan dengan Washington dan Ankara.Biden Jumaat lalu berkata, beliau akan bertemu putera mahkota itu sebagai sebahagian daripada 'pertemuan antarabangsa' yang lebih luas termasuk bersama pemimpin dari negara Teluk Arab, Jordan, Mesir dan Iraq.Presiden Turki, Tayyip Erdogan juga sudah memperbaiki hubungan dengan Riyadh, termasuk dengan menggugurkan perbicaraan Turki berhubung pembunuhan Khashoggi.Penganalisis berkata, pembiayaan Arab Saudi boleh membantu mengurangkan masalah ekonomi Turki.Erdogan, yang melawat kerajaan itu pada April, berkata beliau akan menjadi tuan rumah Putera Mohammed esok."Era baharu akan bermula dan akan berlaku normalisasi sepenuhnya. Dalam skop lawatan itu, beberapa perjanjian akan ditandatangani dalam bidang tenaga, ekonomi dan keselamatan," kata seorang pegawai kanan Turki. -REUTERS


Ratusan ribu orang dipindahkan, selepas hujan lebat dalam beberapa dekad

(Jalan dan bangunan tenggelam di Wuyuan, Wilayah Jiangxi/AFP)

BEIJING, 21 Jun- Hujan paling lebat dalam tempoh beberapa dekad telah menyebabkan banjir dan tanah runtuh di selatan China.Media melaporkan, bencana tersebut menyebabkan pemindahan ratusan ribu penduduk.Menurut Meteorologi Kebangsaan China, purata hujan di wilayah Guangdong, Fujian dan Guangxi antara awal Mei dan pertengahan Jun mencapai 621 milimeter, tertinggi sejak 1961.Foto media kerajaan menunjukkan orang ramai berkerumun di atas katil kem di sekolah yang diubah menjadi tempat perlindungan sementara di bandar Shaoguan di Guangdong dan ratusan khemah didirikan di padang sukan.Di wilayah jiran Guangxi, air berlumpur dilihat membanjiri kawasan bandar dan anngota penyelamat kecemasan memindahkan penduduk kampung dengan perahu getah.Pihak berkuasa Guangdong pada hari Isnin berkata, lebih 200,000 orang telah dipindahkan semasa bencana tersebut.Setakat ini, kerosakan dianggarkan bernilai 1.7 bilion yuan (AS$254 juta).Mereka yang dipindahkan adalah antara hampir 480,000 orang yang terjejas akibat hujan dan banjir, menurut pegawai.

(Landasan kereta api yang ditenggelami air selepas hujan lebat di Shangrao, wilayah Jiangxi tengah China/AFP)

Shaoguan mengeluarkan amaran banjir merah, yang paling serius pada pagi ini, selepas beberapa daerah luar bandar dan bandar utama Foshan meningkatkan amaran banjir dalam beberapa hari kebelakangan ini.Media tempatan melaporkan Guangxi dilanda banjir paling teruk sejak 2005.Pihak berkuasa Meteorologi berkata semalam, 28 sungai di Guangxi telah melebihi paras amaran, dengan hujan berterusan pada hari ini.Wilayah Jiangxi mengeluarkan amaran merah untuk banjir semalam. Manakala, di Fujian, lebih 220,000 orang telah dipindahkan sejak awal bulan ini kerana banjir, kata agensi berita rasmi China, Xinhua semalam.Pada awal bulan ini, sekurang-kurangnya 21 orang maut akibat banjir, ekoran hujan lebat di wilayah Hubei, tengah China.Banjir besar di wilayah Henan, tengah China pada musim panas lalu, telah meragut 398 nyawa dan menyebabkan kerugian ekonomi lebih $10 bilion.-AFP


Ukraine serang pelantar minyak di Laut Hitam- Ketua Crimea

MOSCOW, 20 Jun- Ketua Crimea yang dikuasai Moscow berkata tiga orang mengalami kecederaan, manakala tujuh orang lagi hilang selepas Ukraine melepaskan tembakan ke atas pelantar minyak di Laut Hitam.Sergey Aksyonov mengesahkan perkara tersebut menerusi aplikasi Telegram. "Pencarian mangsa di pelantar minyak Chernomorneftegaz milik syarikat yang berpangkalan di Crimea sedang dijalankan", katanya.Ini adalah serangan pertama yang dilaporkan terhadap infrastruktur tenaga luar pesisir pantai di Crimea sejak Rusia melancarkan operasi ketenteraan di Ukraine pada 24 Februari lalu.

Aksyonov, yang dilantik oleh Rusia sebagai Gabenor semenanjung selepas menguasainya pada 2014, sebelum ini berkata lima orang cedera, sebelum menyemak semula angka mangsa yang terlibat.

Beliau berkata tiga pelantar disasarkan, menyebabkan pemindahan 94 orang di pelantar tersebut, manakala 15 tentera dikekalkan bagi menjaga mengawal keadaan.Operasi mencari dan menyelamat diteruskan melalui udara dan laut, tambahnya.Chernomorneftegaz, mengendalikan beberapa penggerudian minyak dan gas di Laut Hitam dan Laut Azov.Aksyonov berkata salah satu platform telah dibedil dan Senator Rusia untuk Crimea, Olga Kovitidi, memberitahu agensi RIA Novosti bahawa tiada yang terlibat di dua pelantar lain.- AFP


AS mula beri vaksin kepada kanak-kanak bawah lima tahun

AMERIKA SYARIKAT, 21 Jun - Pemberian vaksinasi kepada kanak-kanak bawah lima tahun di Amerika Syarikat kini bermula.Ia selepas Pentadbiran Makanan dan Ubat-Ubatan (FDA) memberi kelulusan terhadap penggunaan vaksin Moderna dan Pfizer-BioNTech kepada golongan tersebut minggu lalu.Rata-rata menyambut baik keputusan tersebut dengan ibu-bapa membawa anak-anak mereka mendapatkan vaksinasi.

Bekalan vaksinasi juga turut diedarkan hujung minggu lalu termasuk di Lexington, South Carolina dan New York.Dianggarkan kira-kira 18 juta kanak-kanak di negara itu layak terima vaksinasi.Untuk rekod, kurang daripada satu per tiga daripada kanak-kanak berumur 5 hingga 11 telah mendapatkan suntikan sejak vaksinasi dibuka kepada mereka pada November lalu. - AFP


Blok EU diminta sokong keahlian Ukraine, Moldova

(Presiden Suruhanjaya Eropah, Ursula von der Leyen (tengah) pada sidang media bersama Pesuruhjaya EU, Oliver Varhelyi (kanan) dan jurucakap Eric Mamer (kiri) mengenai permohonan keahlian EU oleh Ukraine, Moldova dan Georgia di ibu pejabat Suruhanjaya Eropah di Brussels pada 17 Jun 2022/AFP)

BRUSSELS, 21 Jun- Negara anggota Kesatuan Eropah (EU) dijemput menghadiri sidang kemuncak Majlis Eropah di Brussels, minggu ini.Jemputan dibuat oleh Presiden Majlis Eropah, Charles Michel pada Isnin.

Ia bagi meraih sokongan terhadap bidaan Ukraine dan Moldova untuk mendapatkan status calon anggota dalam blok ekonomi itu.

(Presiden Majlis Eropah, Charles Michel tiba untuk pertemuan dengan Perdana Menteri Kosovo semasa lawatannya ke Kosovo pada 15 Jun 2022/AFP)

"Sekarang adalah masa untuk mengakui bahawa masa depan Ukraine, Moldova dan Georgia terletak dalam EU. "Saya akan menjemput mereka untuk memberikan status calon kepada Ukraine dan Moldova," tulis Michel dalam surat jemputan kepada ahli majlis."Kami akan terus menyediakan Ukraine dengan sokongan kemanusiaan, ketenteraan, ekonomi dan kewangan yang kukuh," katanya.Keputusan berhubung keahlian dalam EU memerlukan kelulusan sebulat suara kesemua 27 anggota blok berkenaan.-AFP


Hukuman mati oleh junta Myanmar sama jenayah perang - PBB

(Aktivis demokrasi, Kyaw Min Yu (kiri) dan bekas anggota parti NLD, Phyo Zeya Thaw dijatuhkan hukuman mati/AFP)

YANGON, 20 Jun- Hukuman mati yang dikenakan junta Myanmar terhadap ahli politik negara itu dapat disamakan dengan jenayah perang atau jenayah kemanusiaan.Pada 3 Jun lalu, mahkamah junta menjatuhkan hukuman mati terhadap seorang bekas ahli parlimen daripada parti pimpinan Aung San Suu Kyi, serta seorang aktivis demokrasi. Kedua-duanya disabitkan kesalahan keganasan. Ia merupakan pelaksanaan hukuman mati pertama negara itu sejak 1990. "Empat orang, termasuk bekas Ahli Parlimen Phyo Zeya Thaw dan aktivis demokrasi Ko Jimmy, "yang dijatuhkan hukuman mati akan dihukum gantung mengikut prosedur penjara", kata jurucakap junta Zaw Min Tun memberitahu AFP ketika itu.Ketua Badan Penyiasat, Pertubuhan Bangsa-Bangsa Bersatu (PBB) bagi Myanmar, Nicholas Koumjian berkata beliau mengikuti kes tersebut dengan teliti.Beliau berkata, hak asasi tertuduh yang disabitkan, secara terang-terangan dicabuli bawah undang-undang antarabangsa.Ini berikutan prosiding yang dijalankan tidak memenuhi keperluan asas perbicaraan yang adil.

"Mengenakan hukuman mati, atau pun tempoh tahanan, berdasarkan prosiding yang tidak memenuhi keperluan asas perbicaraan yang adil boleh membentuk satu atau lebih jenayah kemanusiaan atau jenayah perang," katanya.Junta telah menjatuhkan hukuman mati kepada berpuluh-puluh aktivis antirampasan kuasa sebagai sebahagian daripada tindakan keras terhadap pembangkang selepas merampas kuasa tahun lalu, biarpun Myanmar tidak melaksanakan hukuman mati selama beberapa dekad."Untuk perbicaraan yang adil, ia mesti diadakan secara terbuka setakat yang mungkin", kata Koumjian.“Pengecualian berdasarkan keselamatan negara atau pertimbangan lain adalah wajar."Tetapi dalam kes ini, nampaknya tiada prosiding awam dan penghakiman itu tersedia secara terbuka. Ini menimbulkan keraguan sama ada tribunal itu tidak berat sebelah dan bebas, tambahnya.Mekanisme PBB untuk Myanmar telah diwujudkan oleh Majlis Hak Asasi Manusia PBB pada 2018.Peranannya adalah untuk mengumpulkan bukti jenayah antarabangsa dan pencabulan hak asasi manusia serta mendokumentasikannya dengan tujuan untuk memudahkan prosiding jenayah.- AFP


Padah rasis, lelaki warga China di Malawi ditahan ketika cuba larikan diri

LILONGWE, 21 Jun- Seorang warga China yang menjadi buruan dan dikehendaki di Malawi kerana menghasilkan video perkauman dalam bahasa Cina membabitkan kanak-kanak  telah ditangkap di negara jiran Zambia pada Isnin."Dia ditangkap di Chipata, Zambia selepas melarikan diri dari negara itu melalui laluan tikus,” kata jurucakap imigresen Malawi, Pasqually Zulu kepada AFP.Lu Ke dituduh mengeksploitasi kanak-kanak di kampung Malawi dengan merakam video mereka menyanyi dengan unsur  perkauman tentang diri mereka sendiri, dalam frasa Cina yang mereka tidak fahami.Dia kemudian menjual video itu di media sosial, urus niaga yang didedahkan minggu lalu oleh BBC."Kami mahu dia dibicarakan di Malawi," kata jurucakap polis Harry Namwaza kepada AFP, sambil berkata negaranya akan menuntut ekstradisi Lu.Dalam satu video, seorang kanak-kanak berumur kira-kira sembilan tahun kedengaran berkata: "Saya raksasa dengan IQ rendah."Dalam satu kenyataan minggu lalu, kedutaan China di Malawi mengecam tindakan perkauman oleh salah seorang rakyatnya."Perlu ditegaskan bahawa kerajaan China tidak bertolak ansur terhadap perkauman," katanya."China telah membanteras tindakan dalam talian yang menyalahi undang-undang sejak beberapa tahun lalu dan akan terus berbuat demikian.Pejabat kedutaan akan bekerjasama rapat dengan pihak Malawi dan memastikan isu sensitif ini ditangani dengan betul."Kementerian hal ehwal luar Malawi memberitahu AFP bahawa mereka akan berbincang dengan rakan sejawat mereka dari China mengenai isu itu.Malawi dan China menjalin hubungan diplomatik sejak 2008.Sejak 2000, China telah membiayai 21 projek pembangunan, termasuk lebuh raya bernilai AS$70 juta yang menghubungkan Malawi dan Zambia.Pinjaman AS$80 juta daripada Export Import Bank of China dibayar untuk membina universiti baharu, bangunan parlimen baharu dan stadium kebangsaan.- AFP

(Lu Ke dituduh mengeksploitasi kanak-kanak di kampung Malawi dengan merakam video mereka menyanyi dengan unsur  perkauman tentang diri mereka sendiri, dalam frasa Cina yang mereka tidak fahami)FOTO GOOGLE


Lubnan catat kes pertama cacar monyet

BEIRUT, 20 Jun- Kementerian Kesihatan Lubnan mengumumkan pada Isnin, negara itu telah mengesan kes pertama cacar monyet pada seorang warganya yang pulang dari luar negara.Bagaimanapun, tidak dinyatakan pengembara itu tiba dari negara mana.Kementerian berkata pesakit itu berada dalam keadaan stabil dan kontek rapatnya sedang dikesan.Kementerian menggesa orang ramai untuk berada dalam jarak selamat daripada orang yang dijangkiti, tidak berkongsi barangan peribadi mereka, mengelakkan sentuhan dengan haiwan dari negara yang endemik penyakit itu, dan mengelak daripada memakan daging haiwan liar.Kementerian itu turut menyenaraikan Nigeria, Republik Demokratik Congo, Cameroon dan Republik Afrika Tengah sebagai negara endemik.- REUTERS


Afghanistan bebaskan lima tahanan warga UK

LONDON, 21 Jun- Afghanistan telah membebaskan lima warga UK daripada tahananya pada Isnin.Menerusi satu kenyataan, London menyebut mereka kesal dengan episod buruk itu dan memohon maaf kepada pihak berkuasa di Kabul."UK berbesar hati atas pembebasan lima warga Britain yang ditahan di Afghanistan," kata Setiausaha Luar Liz Truss menerusi satu hantaran di Twitter.Pejabat Komanwel dan Pembangunan Luar Negeri berkata dalam satu kenyataan berasingan bahawa kelima-lima mereka "tidak mempunyai peranan dalam  kerajaan UK di Afghanistan dan melanggar nasihat perjalanan Kerajaan UK. Ini adalah satu kesilapan."Tiada butiran lanjut diberikan tentang warga Britain tersebut mahupun bila mereka ditahan dan atas alasan apa.Pada 12 Februari, kerajaan di London berkata beberapa orang warga Britain sedang ditahan dan ianya telah menimbulkan beberapa isu dengan Taliban.Antaranya ialah Peter Jouvenal, seorang wartawan dan ahli perniagaan yang mempunyai hubungan lama dengan Afghanistan, yang diberhentikan Disember lalu.Taliban, pada hari sebelumnya membebaskan dua wartawan luar negara yang telah ditahan, termasuk seorang bekas wartawan BBC.FCDO menambah dalam kenyataan terbaharunya: "Bagi pihak keluarga warga British, kami merakamkan permohonan maaf atas sebarang pelanggaran budaya, adat atau undang-undang Afghanistan, dan menawarkan jaminan kelakuan baik mereka pada masa depan.Kerajaan UK turut kesal dengan insiden tersebut".-AFP

(Tangkap layar hantarn Liz Truss di laman Twitter)


Arab Saudi tarik balik larangan rakyatnya ke Turki

RIYAHD, 21 Jun- Arab Saudi menarik balik larangan ke atas warganegara yang pergi ke Turki dan tiga negara lain, pada Isnin  dalam usaha kerajaan itu untuk terus melonggarkan langkah pencegahan virus COVID-19.Tindakan itu dibuat dua hari sebelum Putera Mahkota Mohammed bin Salman dijangka melawat Turki.Ketika permulaan pandemik, Arab Saudi mengenakan peraturan terhadap semua perjalanan asing, dan setakat bulan lalu 16 negara termasuk Turki masih dilarang untuk dilawati warga Saudi."Keputusan telah dibuat untuk menarik balik penggantungan perjalanan langsung atau tidak langsung oleh warganegara ke Ethiopia, Turki, Vietnam dan India," Agensi Akhbar Saudi memetik seorang pegawai kementerian dalam negeri.Ia dibuat berdasarkan susulan kepada situasi epidemiologi wabak coronavirus, kata pegawai itu.Pihak berkuasa Saudi juga melonggarkan sekatan di rumah, mengumumkan minggu lalu bahawa pelitup muka tidak lagi diperlukan di kebanyakan ruang tertutup.Hubungan antara Riyadh dan Ankara mendapat tamparan hebat susulan pembunuhan seorang wartawan, Jamal Khashoggi, di dalam pejabat konsulat Arab Saudi.Tetapi pemerintah de facto Saudi Putera Mohammed dan Presiden Turki Recep Tayyip Erdogan telah berusaha untuk memperbaiki hubungan dua hala dalam beberapa bulan kebelakangan ini.Kedua-duanya saling berpelukan semasa lawatan Erdogan ke Arab Saudi pada April.Pada Mei, syarikat penerbangan nasional Saudia meneruskan penerbangan ke Turki, walaupun rakyatnya masih tidak dapat melakukan perjalanan ke sana.Turki ialah destinasi percutian kegemaran ramai keluarga Saudi.Putera Mohammed dijangka tiba di Turki pada hari Rabu selepas singgah di Mesir dan Jordan.- AFP

(Turki ialah destinasi percutian kegemaran ramai keluarga Saudi)


Bapa cekal bawa tiga anak tunai haji tanpa kehadiran isteri

MEKAH, 20 Jun- Meski tanpa kehadiran isteri di sisi, seorang bapa tetap cekal meneruskan ibadah haji dengan membawa bersama tiga anaknya.Khalid Zakaria memaklumkan, isterinya turut mendapat tawaran menunaikan haji tahun ini, namun terpaksa membatalkan hasrat itu setelah dia mengalami masalah kesihatan."Dia sepatutnya dapat, tapi bila buat pemeriksaan kesihatan, dia gagal.Terdapat jangkitan pada paru-paru, jadi dia tak dapat datang, harap anak-anak faham keadaan itu, hidup di dunia ini bukan mudah," katanya.

Sementara itu, anak sulung Khalid, Muhammad Khalid, 30, berkongsi keterujaan apabila pertama kali menjejakkan kaki ke tanah suci."Saya turut tidak ditemani isteri, tetapi saya percaya isteri dapat menemani ibu yang kurang sihat.Saya rasa amat berbesar hati dan gembira sebab saya memang berhasrat nak datang dah lama,” katanya.Manakala anak bongsu, Ali Khalid, 20, menzahirkan rasa bertuah kerana dapat menunaikan haji pada usia muda."Saya sarankan rakan seusia untuk menabung dan mendaftar lebih awal kerana ia tanggungjawab sebagai umat Islam," katanya.


Tiga beradik syukur jadi tetamu Allah, ikut jejak langkah ahli keluarga lain tunai haji

MEKAH, 20 Jun- 'Kesempurnaan dalam Islam' menjadi pegangan buat sebuah keluarga supaya setiap daripada mereka melengkapkan rukun Islam kelima walaupun ia dilaksana pada tahun berbeza.Tiga beradik dari Taman Melawati, Kuala Lumpur, Muhammad Amnan Mohd Amin, Nur Atikah Mohd Amin dan Muhammad Hatim Mohd Amin beryukur apabila tiba giliran mereka menjadi tetamu Allah setelah semua ahli keluarga lain selesai menunaikan haji sebelum ini.“Saya bersyukur dilahirkan dalam keluarga yang ambil berat tentang agama, mak ayah yang ambil berat pasal agama, Alhamdulillah dan terima kasih serta syukur kerana Allah bagi mak ayah yang sangat tekankan prinsip-prinsip agama dalam kehidupan, dalam semua hal.Kami nak ucapkan terima kasih juga, asbab mak ayah daftarkan kami sewaktu kami kecil, akhirnya Allah pilih juga, Alhamdulillah,” kata Muhammad Amnan dalam nada sebak.

(Muhammad Amnan Mohd Amin, jemaah haji Malaysia)

Nur Atikah pula bersyukur keakraban dan kasih sayang yang dipupuk sejak kecil, mengeratkan lagi hubungan mereka ketika di tanah suci.“Duduk pun dekat-dekat, rumah pun dekat-dekat, memang banyak bantu-membantu satu sama lain, Alhamdulillah, mungkin itu satu asbab Allah ajak ke sini bersama-sama,” katanya.“Selain daripada ziarah, kita buat amalan sendiri, ikut aktiviti surau, kelas mengaji dan ceramah.Selain daripada tu ulang kaji untuk persediaan ibadah haji,” kata Muhammad Hatim.Sementara itu, seorang jemaah muda, Ashraf Shafiq Basarudin berkata, dia merupakan anak tunggal dalam keluarga dan datang bersendirian ke tanah suci.  Meski tidak ditemani ibu bapa, ia tidak menjadi suatu masalah kerana jemaah lain sudah dianggap sebagai keluarganya.“Asalnya memang dah daftar lama sejak dari sekolah lagi, sebab sekolah tak dapat cuti, jadi mak ayah pergi dulu.Lama-lama, Alhamdulillah tahun ini dapat juga diberi peluang, sebab dah lama tolak, dah banyak kali,” katanya.


Barat Eropah terus dilanda gelombang haba akibat cuaca panas

UNITED KINGDOM, 20 Jun- Sepanyol, Perancis dan negara lain di barat Eropah terus dilanda gelombang haba akibat cuaca panas terik, hujung minggu lalu, malah beberapa kebakaran hutan masih berlarutan.Suhu tinggi itu selari dengan ramalan saintis bahawa fenomena cuaca berkenaan akan berlaku lebih awal, tahun ini, akibat pemanasan global.Pasukan perkhidmatan kecemasan bertungkus lumus menjalankan operasi memadam beberapa kebakaran hutan di utara Sepanyol, semalam.Kebakaran paling membimbangkan berlaku di kawasan pergunungan Sierra de Culebra yang memusnahkan lebih 25,000 hektar, setakat ini.Bagaimanapun, suhu yang menurun pada sebelah malam sedikit sebanyak membantu usaha memadamkan api berkenaan.Penduduk kira-kira 20 perkampungan yang terpaksa dipindahkan sebelum ini, dibenarkan pulang ke kediaman masing-masing, pagi semalam, kata pegawai tempatan.

Suhu melangkaui 40 darjah Celsius direkodkan di sebilangan bahagian Sepanyol sepanjang tempoh minggu lalu, namun mulai menurun menjelang semalam di kebanyakan kawasan negara itu.Selain itu, kebakaran turut tercetus di Jerman yang mengalami suhu tinggi hingga mencecah 38 darjah Celsius di wilayah timur meliputi Brandenburg, Thuringia dan Saxony.Bandar Cottbus mencatat rekod baharu suhu di Jerman, bulan ini, apabila mencecah 38.7 darjah Celsius.Satu kebakaran di wilayah Brandenburg menyebabkan kira-kira 700 penduduk terpaksa dipindahkan, dengan insiden itu dilaporkan mengancam 'tiga per empat' daripada bandar Treuenbrietzen.Wilayah Vorarlberg di Austria juga mencatat rekod suhu 36.5 darjah Celsius di Feldkirch, dengan institut meteorologi ZAMG memaklumkan bilangan hari mengalami suhu melepasi 30 darjah Celsius meningkat dua kali ganda bulan ini berbanding biasa. -AFP


COVID-19: India rekod hampir 80,000 kes baharu dalam tempoh seminggu

(Jumlah kes baharu Covid-19 harian di India terus meningkat dengan pantas/REUTERS)

NEW DELHI, 20 Jun- Jangkitan wabak COVID-19 kembali meningkat di India, dengan hampir 80,000 kes baharu direkodkan sejak seminggu lalu.Jumlah kes aktif meningkat hampir 60 peratus dalam tempoh tujuh hari lepas, tetapi kementerian kesihatan negara itu menolak kemungkinan mengenai gelombang COVID-19 keempat, lapor Xinhua.Menurut angka rasmi yang dikeluarkan Kementerian Kesihatan Persekutuan pada Isnin, 12,781 kes baharu telah direkodkan di seluruh negara, menjadikan jumlah kes setakat ini mencecah 43,309,473. Ini merupakan hari keempat berturut-turut kes baharu melebihi 12,000 setiap hari, dan 18 kematian direkodkan akibat wabak itu, menjadikan jumlah korban setakat ini mencecah 524,873.Delhi sekali lagi kekal menjadi antara negara paling teruk terjejas akibat pandemik COVID-19, dengan 1,530 jangkitan baharu direkodkan pada petang Ahad.

Setakat ini, terdapat 76,700 kes aktif dengan peningkatan sebanyak 4,226 kes dalam tempoh 24 jam lalu.Seramai 42,707,900 orang telah sembuh dan dibenarkan keluar dari hospital, dengan 8,537 daripadanya dibenarkan keluar dalam tempoh 24 jam yang lalu. -BERNAMA


Lagi rakyat Palestin maut ditembak tentera Israel

BAITULMAQDIS, 20 Jun- Seorang pekerja Palestin ditembak mati oleh tentera Israel ketika melintasi sekatan keselamatan di Tebing Barat.Kementerian Kesihatan Palestin mengenal pasti lelaki yang terbunuh itu sebagai Nabil Ghanem, 53, dari bandar Nablus, Tebing Barat.Agensi berita rasmi Palestin, Wafa, berkata Nabil adalah antara puluhan ribu rakyat Palestin Tebing Barat yang mencari pekerjaan di Israel.Jurucakap tentera Israel berkata tentera menembak 'seorang suspek yang merosakkan pagar keselamatan'.

Pembunuhan Nabil berlaku ketika keganasan antara Israel dan Palestin semakin memuncak.Seramai 19 orang, kebanyakannya orang awam Israel, termasuk 18 di Israel dan seorang peneroka Yahudi, terbunuh dalam serangan oleh penduduk Palestin dan Arab Israel sejak akhir Mac lalu.Seramai 45 rakyat Palestin terbunuh di Tebing Barat, kononnya disyaki militan, namun turut membabitkan penduduk awam, termasuk seorang wartawan Al Jazeera yang membuat liputan serbuan di Jenin. -AFP


China jalankan ujian peluru berpandu antibalistik keenam semalam

BEIJING, 20 Jun- China menjalankan ujian peluru berpandu antibalistik iaitu teknologi pintasan antipeluru berpandu jarak pertengahan, semalam.Kementerian pertahanan China dalam kenyataan menyatakan, ujian itu berjaya mencapai matlamat yang dijangkakan dan bersifat defensif serta tidak ditujukan kepada mana-mana negara.Katanya, China meningkatkan penyelidikan ke atas semua jenis peluru berpandu, daripada yang boleh memusnahkan satelit di angkasa kepada peluru berpandu balistik yang canggih.Ini juga sebagai sebahagian daripada skim pemodenan oleh Presidennya, Xi Jinping.Negara itu menjalankan ujian serupa pada Februari 2021 dan menjadikan jumlah ujian teknikal peluru berpandu antibalistik yang diumumkan secara terbuka sebanyak enam kali.China, bersama sekutunya Rusia, berulang kali menyatakan bantahan terhadap penempatan sistem antipeluru berpandu Terminal Altitud Kawasan Altitud Tinggi Amerika Syarikat di Korea Selatan.

China berkata, radar berkuasa itu boleh menembusi wilayahnya dan sudah mengadakan latihan simulasi anti peluru berpandu bersama Rusia.Korea Utara yang juga meningkatkan ujian peluru berpandunya dalam beberapa bulan kebelakangan ini, mendorong Korea Selatan dan Amerika untuk bertindak balas terhadapnya.Pada 2016, Kementerian Pertahanan mengesahkan pihaknya meneruskan ujian sistem antipeluru berpandu selepas video disiarkan di stesen televisyen kerajaan.Beijing berkata teknologi sedemikian diperlukan untuk pertahanan dan keselamatan negara. -AFP


Sri Lanka tutup sekolah dan perkhidmatan kerajaan jimatkan bahan api

COLOMBO, 20 Jun- Sri Lanka bakal menutup operasi persekolahan dan menghentikan semua perkhidmatan kerajaan yang tidak penting selama dua minggu bermula hari ini.Ini bertujuan menjimatkan rizab bahan api selepas Tabung Kewangan Antarabangsa (IMF) membuka rundingan dengan Colombo untuk menyelamatkan negara itu.Namun aktiviti pelabuhan utama dan hospital di Colombo masih diteruskan.Negara yang mempunyai kira-kira 22 juta penduduk itu kini berada dalam cengkaman krisis ekonomi terburuk selepas kehabisan dolar untuk pembiayaan termasuk import paling penting, bahan api.

Penutupan sekoah dan pejabat negeri telah bekerjasama untuk mengurangkan kosperjalanan dengan menjimatkan penggunaan petrol dan diesel yang cukup berharga.Beratus ribu pemandu terus beratur panjang untuk mendapatkan petrol dan diesel walaupun Kementerian Tenaga mengumumkan mereka tidak akan mempunyai stok bahan api baharu bagi tempoh sekurang-kurangnya tiga hari lagi.Negara itu gagal membayar hutang asingnya yang berjumlah AS$51 bilion (RM224.45 bilion) pada April dan menyerahkan sepenuhnya kepada IMF.Perbincangan secara peribadi pertama dengan IMF mengenai permintaan 'bail out' Sri Lanka bermula di Colombo hari ini dan akan diteruskan selama 10 hari. - AFP


Bas diserang hendap di Syria, 11 tentera, 2 orang awam maut

DAMSYIK, 20 Jun- Sebelas askar dan dua orang awam terbunuh dalam satu serangan ke atas sebuah bas di utara Syria pada Isnin, menurut kenyataan tentera Syria.Bas itu diserang hendap pada pukul 6.30 pagi waktu tempatan (0330 GMT) semasa dalam perjalanan dari wilayah utara Raqqa ke wilayah tengah Homs di kawasan dikenali al-Jireh, lapor Xinhua memetik kenyataan itu.Laporan sebelum ini mengatakan kesemua yang mati adalah anggota tentera tetapi pihak tentera berkata hanya tiga anggotanya cedera dalam serangan itu.Kenyataan itu menyebut ia merupakan satu serangan pengganas namun tidak menamakan pihak yang bertanggungjawab.Belum ada pihak yang mengaku bertanggungjawab ke atas serangan itu.-BERNAMA


Bantuan belum sampai, jutaan penduduk terjejas banjir di Bangladesh dan India terkandas

(Mangsa banjir di Sylhet, Bangladesh cuba menyelamatkan diri dengan menaiki perahu/REUTERS)

DHAKA/GUWAHATI, 20 Jun- Pihak berkuasa di Bangladesh yang dilanda banjir dan timur laut India bergelut untuk memberikan bantuan kepada lebih sembilan juta orang yang terdampar selepas hujan paling lebat dalam beberapa tahun mengorbankan sekurang-kurangnya 54 orang di kedua-dua negara Asia Selatan itu, kata pegawai.Hujan monsun di dataran rendah Bangladesh telah mencetuskan banjir besar di bahagian pentadbiran Sylhet timur laut, menyebabkan satu perempat daripada 15 juta penduduknya terkandas di tengah-tengah air yang semakin meningkat dan sungai yang membengkak."Banjir adalah yang terburuk dalam 122 tahun di wilayah Sylhet," kata Atiqul Haque, Ketua Pengarah Jabatan Pengurusan Bencana Bangladesh.Keadaan di Sylhet menjadi lebih buruk dengan air yang mengalir turun dari bukit sekitar negeri Meghalaya di India, termasuk beberapa kawasan paling lembap di dunia seperti Mawsynram dan Cherrapunji yang masing-masing menerima lebih 970mm (38 inci) hujan pada hari Ahad, menurut data kerajaan.Kira-kira 300,000 orang telah dipindahkan ke pusat perlindungan di Sylhet tetapi lebih empat juta orang terkandas berhampiran rumah mereka yang ditenggelami air, menambah cabaran bagi pihak berkuasa untuk memberikan bantuan, termasuk air minuman dan bekalan perubatan."Keadaan masih membimbangkan," Mohammad Mosharraf Hossain, ketua pentadbir bahagian Sylhet, memberitahu Reuters melalui telefon."Kami sedang mempergiatkan usaha menyediakan bahan bantuan. Pada masa ini, cabaran utama adalah untuk mencapai semua orang dan memastikan ketersediaan air minuman."Khalilur Rahman, seorang penduduk daerah Sunamganj Sylhet, berkata air telah membanjiri tingkat bawah rumah dua tingkatnya dan penduduk tempatan menggunakan bot untuk bergerak di sekitar kawasan itu.

(Orang ramai bersiap sedia untuk turun dari bot selepas dipindahkan dari kawasan banjir berikutan hujan monsun lebat di pinggir Sylhet/AFP)

"Saya tidak pernah melihat banjir seperti itu dalam hidup saya," Rahman, 43, memberitahu Reuters melalui telefon, sambil menambah bahawa tiada bekalan elektrik sejak hujan lebat bermula pada malam Khamis. "Makanan kering sudah habis, air minuman pula tiada," tambahnya.Di Assam, India di mana sekurang-kurangnya 26 orang terbunuh sejak hujan lebat bermula kira-kira dua minggu lalu, air banjir mula surut, kata pihak berkuasa.Namun 4.5 juta orang telah dipaksa keluar dari rumah mereka, dengan sekitar 220,000 tinggal di pusat perlindungan sementara yang dikendalikan oleh kerajaan.

Lebih sejuta hektar tanah ladang telah ditenggelami air."Keadaan banjir keseluruhan semakin baik," kata Menteri Sumber Air Assam, Pijush Hazarika kepada Reuters."Kini cabaran terbesar adalah untuk mendekati orang yang dipindahkan dan memberikan mereka bahan bantuan."Jiran Asia Selatan telah mengalami cuaca ekstrem yang semakin meningkat dalam beberapa tahun kebelakangan ini, menyebabkan kerosakan berskala besar, dan ahli alam sekitar memberi amaran bahawa perubahan iklim boleh membawa kepada lebih banyak bencana, terutamanya di Bangladesh yang padat penduduk. -REUTERS

Berita berkaitanBanjir buruk di Bangladesh, India: 42 maut, jutaan terkandas


Import minyak China dari Rusia melonjak 55%

BEIJING, 20 Jun- Import minyak China dari Rusia meningkat 55 peratus pada Mei, ketika kuasa Barat mengenakan sekatan terhadap import bahan bakar dari Moscow berikutan pencerobohannya di Ukraine.Data kastam menunjukkan ekonomi kedua terbesar dunia itu mengimport kira-kira 8.42 juta tan minyak dari Rusia bulan lalu, mengatasi import dari Arab Saudi.Jumlah itu juga meningkat daripada 5.44 juta tan yang diimport China pada Mei 2021, menurut angka dari Pentadbiran Kastam, dan membantu Rusia mengatasi Arab Saudi sebagai sumber minyak utama China.

Awal bulan ini, media negara China melaporan bahawa Beijing bersedia untuk "memperhebat penyelarasan strategik antara kedua-dua negara".

Minggu lalu, Presiden Xi Jinping memberi jaminan kepada rakan jawatannya dari Rusia, Vladimir Putin tentang sokongan China terhadap "kedaulatan dan keselamatan" Rusia.Menurut Kremlin, kedua-dua pemimpin telah bersetuju untuk meningkatkan kerjasama ekonomi dalam menghadapi sekatan Barat yang "melanggar undang-undang".Barat telah menerima pakai sekatan yang tidak pernah berlaku sebelum ini terhadap Rusia sebagai tindakan balas terhadap pencerobohan Ukraine, dan Moscow sedang mencari pasaran dan pembekal baharu untuk menggantikan firma asing utama yang meninggalkan Rusia berikutan pencerobohan itu.-AFP


Penumpang pengangkutan udara dijangka capai 83% daripada paras 2019 tahun ini: IATA

DOHA, 20 Jun- Penumpang pengangkutan udara dijangka mencecah 83% tahap prapandemik pada tahun ini dengan keuntungan industri penerbangan dijangka pulih pada 2023, kata Persatuan Pengangkutan Udara Antarabangsa (IATA)."Syarikat penerbangan berdaya tahan. Orang ramai terbang dalam jumlah yang lebih besar. Dan kargo menunjukkan prestasi yang baik dengan latar belakang ketidaktentuan ekonomi yang semakin meningkat," kata Ketua Pengarah IATA Willie Walsh dalam ramalan industri yang disemak semula bagi 2022.Industri udara terjejas teruk akibat penularan COVID-19 dengan jumlah penumpang menjunam 60% pada 2020 dan 50% pada 2021. Syarikat penerbangan menanggung kerugian hampir AS$200 bilion dalam tempoh dua tahun.Walaupun beberapa syarikat jatuh muflis, yang lain telah bangkit dengan mencatatkan keuntungan.-AFP


Bekas pejuang berhaluan kiri menang jawatan presiden Colombia

(Gustavo Petro menunjukkan kertas undinya sebelum membuang undi di pusat mengundi semasa pusingan kedua pilihan raya presiden di Bogota, Colombia 19 Jun 2022/REUTERS)

BOGOTA, 20 Jun- Bekas pejuang gerila M-19, Gustavo Petro, memenangi jawatan presiden Colombia pada Ahad, menjadi presiden pertama berhaluan kiri dipilih dalam sejarah negara itu.Petro, 62 mengalahkan ahli perniagaan jutawan, Rodolfo Hernandez, dengan majoriti luar jangka pada pilihan raya itu dengan kira-kira 719,975 undi.Pilihan raya berkenaan agak tegang dengan persaingan sengit bagi calon apabila kedua-duanya secara teknikal terikat keputusan pengiraan undi semasa sehingga keputusan muktamad dapat diumumkan.Petro, bekas datuk bandar ibu kota Bogota itu, mencatat kemenangan meraih 50.4 peratus undi berbanding Hernandez yang memperoleh 47.3 peratus undi.Beliau berjanji untuk memerangi ketidaksamaan pendidikan universiti awam, pembaharuan pencen dan cukai tinggi ke atas tanah yang tidak terbiar yang tidak diusahakan serta tidak mendatangkan hasil.Petro juga dalam manifestonya berjanji untuk menangani pengharaman projek minyak baharu dan ini telah mengejutkan beberapa pelabur, walaupun beliau berjanji untuk menghormati kontrak semasa.Kempen ini merupakan bidaan presiden ketiga bagi Petro dan kemenangannya menambah negara Andes itu ke senarai negara Amerika Latin yang telah memilih pemimpin progresif dalam beberapa tahun kebelakangan ini.

(Petro berucap selepas mencatat kemenangan pada pusingan kedua Pilihan Raya Presiden Colombia,semalam/REUTERS)

Sementara itu, Petro berkata berdasarkan pengalaman pernah diseksa tentera disebabkan penglibatannya dengan gerila, beliau menggambarkan perubahan yang bakal diambilnya terutama dalam pentadbiran tertinggi tentera negara itu.Pasangan penyandang Petro Francia Marquez, seorang ibu tunggal dan bekas pembantu rumah, akan menjadi naib presiden wanita Afro-Colombia pertama negara itu.Petro juga telah berjanji untuk melaksanakan sepenuhnya perjanjian damai 2016 dengan pemberontak FARC dan mencari rundingan dengan gerila ELN yang masih aktif.Kira-kira 22.6 juta orang mengundi, dengan lebih 1.2 jutapengundi pada pusingan pertama. Sementara, kira-kira 2.3 peratus pengundi menyerahkan undi protes, tidak menyokong kedua-dua calon.- REUTERS


IMF, Sri Lanka mulakan rundingan jamin keluar

(Orang ramai sedang beratur di sepanjang jalan untuk membeli bahan bakar di stesen bahan minyak Ceylon di Colombo pada 18 Mei 2022/AFP)

COLOMBO, 20 Jun- Tabung Kewangan Antarabangsa (IMF) membuka rundingan dengan Sri Lanka mengenai  permintaan jamin keluar yang dikemukakan oleh Colombo.Menurut kenyataan ringkas IMF, perbincangan akan diadakan selama 10 hari.April lepas, Sri Lanka yang sedang mengalami krisis ekonomi terburuk, gagal membayar hutang asingnya berjumlah $51 bilion dan menyerahkan sepenuhnya kepada IMF.Bermula hari ini semua sekolah dan perkhidmatan kerajaan yang tidak penting ditutup selama dua minggu bagi menjimatkan rizab bahan bakar.Ratusan ribu pemandu dilaporkan terus beratur panjang di stesen minyak untuk mengisi petrol dan diesel walaupun Kementerian Tenaga telah mengumumkan mereka tidak akan mempunyai stok bahan bakar baharu untuk sekurang-kurangnya tiga hari lagi.Sri Lanka berdepan dengan rekod inflasi yang tinggi dan bekalan elektrik yang kerap terputus menyebabkan aktivis melancarkan bantahan selama berbulan-bulan, kadangkala ganas menggesa Presiden Gotabaya Rajapaksa berundur.

(Tunjuk perasaan mendesak Presiden Gotabaya Rajapaksa berundur/REUTERS)

Polis menahan 21 aktivis pelajar yang menyekat semua pintu masuk ke bangunan sekretariat presiden selepas mengisytiharkan hari lahir Rajapaksa yang ke-73 hari ini, sebagai "hari berkabung".Pertubuhan Bangsa Bersatu telah mengeluarkan amaran tentang "krisis kemanusiaan yang mengerikan" membabitkan jutaan penduduk memerlukan bantuan.PBB sebelum ini melancarkan respons kecemasan untuk memberi makan kepada ribuan wanita hamil yang menghadapi kekurangan makanan. -AFP


Britain berdepan mogok terbesar pekerja perkhidmatan kereta api

(Platform stesen Clapham Junction di London kosong semasa mogok oleh Rel Selatan/AFP)

LONDON, 20 Jun - Rangkaian kereta api Britain minggu ini berdepan mogok terbesar dalam tempoh lebih tiga dekad berturut-turut berikutan isu gaji dan inflasi yang melambung sehingga menjejaskan pendapatan.Kesatuan kereta api, RMT memaklumkan bahawa lebih 50,000 pekerja akan mengambil bahagian dalam mogok nasional selama tiga hari, bertepatan dengan beberapa acara besar termasuk Festival Muzik Glastonbury.Pihak sekolah menyatakan kebimbangan bahawa beribu-ribu remaja yang mengambil peperiksaan kebangsaan juga akan terjejas.RMT bagamanapun berhujah bahawa mogok itu perlu kerana kadar gaji tidak seimbang dengan inflasi, yang telah mencecah paras tertinggi dalam tempoh 40 tahun.Mogok dirancang diadakan pada hari Selasa, Khamis dan Sabtu dalam pertikaian terbesar kesatuan itu sejak 1989.RMT juga mengumumkan bahawa ahlinya akan meninggalkan the Tube, rangkaian kereta api bawah tanah London, selama 24 jam pada hari Selasa.Pengendali rel memberi amaran tentang gangguan sepanjang minggu, walaupun laluan tidak terjejas akibat mogok namun kekerapan perjalanan akan dikurangkan.

(Seorang penumpang berjalan melepasi pintu masuk tertutup di stesen Clapham Junction di London semasa mogok pemandu 'Southern Rail'/AFP)

"Perbincangan tidak berjalan sejauh yang saya harapkan dan oleh itu kita mesti bersedia untuk mogok kereta api nasional dan kesan buruk yang akan berlaku," kata Andrew Haines, Ketua Eksekutif Network Rail, yang mengendali landasan kereta api negara itu.

"Kami, dan rakan sekerja operasi kereta api kami sedang bersiap sedia untuk menjalankan perkhidmatan terbaik yang kami mampu untuk penumpang dan pengguna kargo minggu depan walaupun ada tindakan RMT," katanya. -AFP


Ujian COVID-19 besar-besaran: Macau tutup kebanyakan perniagaan, kasino dibuka

(Orang ramai memakai pelitup muka di sekitar Macau ketika COVID-19 melanda negara itu, pada 5 Februari 2020/REUTERS)

HONG KONG, 20 Jun- Hab perjudian terbesar dunia Macau memulakan hari kedua ujian besar-besaran COVID-19 dengan bank, sekolah, perkhidmatan kerajaan dan perniagaan lain ditutup, tetapi kasino tetap dibuka.

Ujian ke atas kira-kira 600,000 penduduk Macau dijangka berakhir pada esok susulan berpuluh-puluh kes penularan tempatan dikesan sejak hujung minggu lalu.Bekas jajahan Portugis yang dikuasai China mematuhi dasar "sifar COVID-19" ditetapkan China yang bertujuan untuk membasmi semua wabak yang dilihat bertentangan dengan trend global yang cuba mengadaptasi kehidupan bersama virus itu.Kebanyakan penduduk diminta berada di rumah sementara larangan makan di restoran dikeluarkan serta sekatan sempadan telah diperketatkan, bermakna pendapatan kasino mungkin hampir sifar untuk sekurang-kurangnya seminggu dan kemungkinan minggu akan datang, kata penganalisis.Kerajaan Macau bergantung kepada kasino untuk lebih 80 peratus daripada pendapatannya, dengan kebanyakan penduduk bekerja secara langsung atau tidak langsung dalam industri berkenaan."Kes positif terbaharu itu datang secara tiba-tiba dan telah merebak dengan pantas dan punca penularan masih tidak diketahui," kata Ketua Eksekutif Macau Ho Iat Seng dalam satu kenyataan di laman web kerajaan.

(Hab perjudian terbesar dunia Macau memulakan hari kedua ujian besar-besaran COVID-19/REUTERS)

Wabak coronavirus Macau sebelum ini adalah pada Oktober tahun lalu. Wabak di wilayah jiran China di Hong Kong tahun ini menyaksikan lebih satu juta jangkitan yang disahkan, dan lebih 9,000 kematian, hospital paya dan perkhidmatan awam.Macau hanya mempunyai satu hospital awam dengan perkhidmatannya telah diperluaskan.Badan perundangan Macau minggu ini akan meluluskan undang-undang perjudian yang dipinda dengan meletakkan asas diperlukan daripada pengendali kasino berbilion dolar untuk terus beroperasi."Bergantung pada seberapa cepat Macau mampu mengawal wabak terbaharu, terdapat risiko kelewatan untuk memuktamadkan pindaan undang-undang perjudian dan proses tender konsesi seterusnya," kata Vitaly Umansky, penganalisis di Sanford C Bernstein. -REUTERS


Menang hanya 245 kerusi, Presiden Perancis, Emanual Macron hilang majoriti di Parlimen

PARIS, 20 Jun- Presiden Perancis, Emmanuel Macron kehilangan sokongan majoriti di Parlimen selepas hanya memenangi 245 kerusi dewan perwakilan daripada 577 ahli dalam pilihan raya.Ia memberi tamparan hebat kepada beliau apabila pakatan berhaluan kiri yang baharu dibentuk serta pesaing berhaluan kanan meraih kejayaan dalam pilihan raya.Keputusan undian pusingan kedua pada Ahad menyebabkan politik Perancis bergolak dan meningkatkan prospek badan perundangan lumpuh atau pakatan berantakan sehingga Macron terpaksa menghubungi jalinan sekutu baharu.Macron, 44, kini juga berisiko digugat oleh masalah domestik, ketika beliau berusaha untuk memainkan peranan penting bagi menamatkan pencerobohan Rusia ke atas Ukraine serta menjadi tokoh utama dalam Kesatuan Eropah (EU).Pakatan 'Together' di bawah Macron akan tetap menjadi parti terbesar pada Perhimpunan Nasional yang akan datang.

(Macron melambai ketika pergi mengundi di Le Touquet, utara Perancis/AFP)

Menurut keputusan penuh yang diumumkan oleh Kementerian Dalam Negeri, pada awal pagi ini, dengan hanya 245 kerusi, pakatan Macron 'Together' kurang daripada 289 kerusi yang diperlukan untuk majoriti keseluruhan. Ini bermakna pakatan tersebut gagal memperolehi majoriti dalam Dewan Rakyat yang dibarisi 577 ahli."Keadaan ini memberikan risiko kepada negara kita, memandangkan cabaran yang perlu dihadapi," kata Perdana Menteri, Elisabeth Borne dalam satu kenyataan yang disiarkan menerusi televisyen."Kami akan bekerja mulai esok untuk membina majoriti yang berfungsi", katanya.Keputusan itu menjejaskan kemenangan Macron dalam Pilihan raya Presiden pada April lalu, apabila beliau menewaskan pesaing berhaluan kanan untuk muncul sebagai Presiden Perancis yang pertama memenangi penggal kedua dalam tempoh lebih lebih dua dekad. -AFP


Banjir buruk di Bangladesh, India: 42 maut, jutaan terkandas

(Seorang kanak-kanak lelaki mengharungi kawasan banjir di bahagian timur laut di Sylhet, Bangladesh, 19 Jun 2022/REUTERS)

SYLHET, 20 Jun- Sekurang-kurangnya 25 orang terkorban akibat banjir buruk yang melanda Bangladesh sementara berjuta penduduk lagi terpaksa meninggalkan kediaman mereka.Di Assam, India pula sekurang-kurangnya 17 orang terkorban akibat banjir buruk yang bermula sejak awal bulan ini, kata polis pada Ahad.Menurut ketua Pusat Ramalan Banjir dan Amaran Bangladesh, Arifuzzaman Bhuiyan kebanyakan sungai di negara itu telah melepasi paras bahaya. Ribuan anggota polis dan tentera telah dikerah ke beberapa kawasan bagi membantu dalam operasi mencari dan menyelamat mangsa.Lebih 3.1 juta penduduk terkandas dan 200,000 mangsa kini ditempatkan di pusat pemindahan sementara.Di timur laut Sylhet, ribuan mangsa banjir mencari perlindungan di pusat pemindahan sementara disebabkan banjir dari sungai yang melimpah telah menyebabkan kerosakan besar pada ladang dan harta benda.Penerbangan di Lapangan Terbang Antarabangsa Osmani di Sylhet dibatalkan sementara Lebuhraya Sylhet Sunamganj dinaiki air.Negara itu mempunyai kira-kira 130 batang sungai yang turut dilanda banjir pada bulan lalu.

(Mangsa banjir di Sylhet, Bangladesh cuba menyelamatkan diri dengan menaiki perahu/REUTERS)

Bangladesh, sebuah negara berpenduduk 160 juta orang berada di kawasan rendah dan menghadapi ancaman bencana alam seperti banjir dan taufan yang diburukkan lagi oleh perubahan iklim.Menurut panel antara kerajaan PBB mengenai perubahan iklim, kira-kira 17% rakyat di Bangladesh perlu dipindahkan dalam tempoh sedekad yang akan datang.Jangkaan itu bergantung kepada faktor pemanasan global pada suhu tinggi secara berterusan. -REUTERS


Gempa berkekuatan 6.0 skala Richter gegar timur Taiwan

TAIPEI, 20 Jun- Gempa bumi berukuran 6.0 pada skala Richter melanda wilayah timur Taiwan, 38 kilometer ke selatan bandar Hualien, kata Jabatan Kajian Geologi Amerika Syarikat (USGS).Tiada laporan segera mengenai kerosakan atau kecederaan.Menurut USGS pusat gempa dikesan pada kedalaman 10 kilometer dan berlaku pada pukul 09:05 waktu tempatan (0105 GMT).Seorang wartawan AFP melaporkan bahawa gegaran dirasai di Taipei manakala laporan media tempatan menyebut gempa itu dapat dirasai di seluruh pulau itu.Perkhidmatan kereta api MRT, Metro Taipei dihentikan seketika sebelum disambung semula dengan kelajuan yang dikurangkan untuk beberapa perhentian.

(Seorang wartawan AFP di Taipei berasa bergegar, dan media tempatan berkata gempa itu dirasai di seluruh pulau/AFP)

Gegaran kedua yang lebih lemah melanda kira-kira setengah jam kemudian, menurut Biro Cuaca Pusat Taiwan.Taiwan kerap dilanda gempa bumi kerana pulau itu terletak berhampiran persimpangan dua plat tektonik.Pihak berkuasa tidak mengeluarkan amaran tsunami melainkan gempa bumi melebihi magnitud 7.0. -AFP


Konglomerat Malaysia intai projek mega bernilai RM7 bilion di Indonesia

JAKARTA, 19 Jun- Beberapa syarikat konglomerat Malaysia sedang dalam proses perbincangan untuk mendapatkan projek-projek pembangunan mega di Indonesia dengan nilai keseluruhan dianggarkan antara RM5 bilion dan RM7 bilion.Menurut Pesuruhjaya Perdagangan Perbadanan Pembangunan Perdagangan Luar Malaysia (MATRADE) di Jakarta, Har Man Ahmad, projek itu termasuk pembangunan kawasan Rebana Metropolitan di Jawa Barat dan pembinaan lebuh raya Solo-Yogyakarta yang merupakan sebahagian daripada projek Lebuhraya Trans-Jawa."Penglibatan syarikat-syarikat dari Malaysia masih lagi dalam perbincangan dan akan dimuktamadkan dalam masa yang terdekat."Projek-projek pembangunan itu akan dilaksanakan secara berfasa iaitu sekitar tempoh 5-10 tahun,” katanya.Beliau ditemui pada majlis perasmian Pavilion Malaysia oleh Kuasa Usaha Kedutaan Besar Malaysia di Indonesia, Adlan Mohd Shaffieq, di acara pameran Megabuild Indonesia 2022 di sini, hari ini.Pada masa sama, Har Man turut menggesa agar komuniti perniagaan Malaysia terus meneroka peluang di Indonesia yang disifatkan beliau sebagai sempadan baharu bagi pembangunan masa depan syarikat masing-masing.

(Kuasa Usaha Kedutaan Besar Malaysia di Indonesia Adlan Mohd Shaffieq (kiri) dan Pesuruhjaya Perdagangan MATRADE di Jakarta Har Man Ahmad (kanan) memotong riben sebagai simbolik perasmian Pavilion Malaysia di pameran Megabuild Indonesia 2022/FOTO BERNAMA)

"Kalau kita sedang melihat Malaysia mencatat pemulihan ekonomi bagi tempoh pasca COVID-19, begitu jugalah (keadaannya) di Indonesia," katanya.Dalam pada itu, sejumlah 15 syarikat perkhidmatan pembinaan dan bahan bangunan Malaysia menyertai pameran Megabuild Indonesia 2022 itu untuk kali pertama, termasuk syarikat perkhidmatan perundingan kejuruteraan, SD Associates Sdn Bhd.Malah, majlis itu turut menyaksikan pemeteraian perjanjian antara SD Associate dan Forum Komunikasi Masyarakat Kawasan Kikim.Di bawah perjanjian itu, SD Associate telah dilantik sebagai pengurus projek perancangan bandar seluas 1,400 kilometer persegi di kawasan yang bakal menjadi autonomi baharu iaitu Daerah Kikim, Wilayah Sumatera Selatan di Sumatera.-BERNAMA


Kabinet baharu Hong Kong termasuk empat pemimpin di bawah sekatan AS

(Ketua Eksekutif Hong Kong yang baharu dipilih,John Lee di bangunan pentadbiran pusat/FOTO AFP)

HONG KONG, 19 Jun- China mengumumkan senarai baharu pentadbiran Hong Kong dengan empat pegawai kanan yang dilantik terdiri dalam kalangan pemimpin yang disekat Amerika Syarikat (AS).Tindakan berkenaan mendapat kecaman para pemimpinnya yang menyifatkan keputusan itu sebagai cubaan untuk "membuli" China.AS mengenakan sekatan terhadap 11 pegawai Hong Kong dan Beijing dua tahun lalu selepas undang-undang keselamatan negara yang menyeluruh dikenakan untuk menghapuskan perbezaan pendapat di bandar separa autonomi itu berikutan protes demokrasi besar-besaran pada 2019.Tujuh daripadanya adalah anggota kerajaan Hong Kong, dan empat merupakan muka baharu, termasuk pemimpin dalam senarai menunggu John Lee, Menteri Keselamatan Chris Tang, Menteri Hal Ehwal Tanah Besar Erick Tsang dan Ketua Setiausaha pentadbiran yang baru dilantik Eric Chan.Tiga lagi pemimpin disekat AS ialah Ketua Polis Bersara Steven Lo, Pemimpin Bandar Carrie Lam dan Setiausaha Kehakiman Teresa Cheng, yang akan digantikan.Di bawah sekatan itu, Lam berkata dia terpaksa menerima gajinya secara tunai kerana sekatan perbankan.

(Seorang pegawai polis berkawal di bawah bendera China dan Hong Kong semasa upacara menaikkan bendera, seminggu menjelang pilihan raya Majlis Perundangan di Hong Kong, China, 12 Disember 2021/FOTO REUTERS)

Memperkenalkan kabinet baharunya kepada pemberita Lee berkata beliau mengejek apa yang dipanggil sekatan dan tidak sama sekali tidak mengendahkannya. "Sesetengah negara pembuli cuba menakut-nakutkan pegawai (Hong Kong) dengan langkah seperti sekatan, terutamanya selepas rancangan mereka untuk mensabotaj keselamatan negara kami gagal kerana langkah yang kami gunakan," kata Lee."Ini menjadikan kami lebih berazam untuk terus melaksanakan tugas kami mempertahankan keselamatan negara," katanya.Kesemua pemimpin baharu akan mengangkat sumpah, 1 Julai ini sempena sambutan ulang tahun ke-25 penyerahan semula Hong Kong oleh Britain kepada China.dan titik tengah model politik "Satu Negara, Dua Sistem". -AFP


PM Korea berlepas ke Paris dapatkan sokongan bagi penganjuran Ekspo Dunia 2030

(Han merancang untuk menghadiri perhimpunan agung Biro Ekspo Antarabangsa (BIE) yang dijadualkan berlangsung pada Isnin dan Selasa/FOTO FAIL BERNAMA)

SEOUL, 19 Jun- Perdana Menteri Korea Selatan Han Duck Soo berlepas ke Paris pada Ahad dalam usahanya mendapatkan sokongan antarabangsa agar negaranya dipilih menjadi tuan rumah Ekspo Dunia 2030 di Busan.Ia merupakan lawatan ke luar negara pertamanya sejak dilantik ke jawatan itu pada bulan lalu.Han merancang untuk menghadiri perhimpunan agung Biro Ekspo Antarabangsa (BIE) yang dijadualkan berlangsung pada Isnin dan Selasa.BIE ialah badan penyelaras antara kerajaan yang bertanggungjawab menyelia Ekspo Dunia.Pada Selasa, Han dijadual menyampaikan pembentangan mengenai bidaan Korea Selatan menjadi tuan rumah di bawah tema "Mengubah Dunia Kita, Mengemudi Ke Arah Masa Depan yang Lebih Baik,".

(Ekspo Dunia merupakan satu festival antarabangsa terbesar selain Piala Dunia dan Sukan Olimpik/FOTO HIASAN BERNAMA)

Di luar perhimpunan, Han dijangka bertemu wakil negara-negara anggota BIE untuk memperoleh sokongan mereka.

Beliau diiringi oleh Pengerusi Kumpulan SK Chey Tae Won, yang bertindak sebagai ketua Dewan Perniagaan dan Industri Korea, serta Datuk Bandar Busan, Park Heong Joon.Ekspo Dunia merupakan satu festival antarabangsa terbesar selain Piala Dunia dan Sukan Olimpik.Penganjuran ekspo berkenaan dijangka menjana  kesan ekonomi bernilai 61 trilion won (AS$47.1 bilion), menurut kerajaan Korea Selatan. -BERNAMA


Ketua PBB beri amaran terhadap stigma, diskriminasi di internet, media sosial

NEW YORK, 19 Jun- Setiausaha Agung Pertubuhan Bangsa-Bangsa Bersatu (PBB) António Guterres pada Sabtu memberi amaran mengenai stigma dan diskriminasi yang ditimbulkan oleh Internet dan media sosial."Internet dan media sosial telah menjadi platform menzahirkan kebencian, membolehkannya merebak seperti api merentasi sempadan," Xinhua memetik ketua PBB itu sebagai berkata dalam perutusannya sempena Hari Antarabangsa untuk Menangani Ucapan Kebencian, buat pertama kali sejak Perhimpunan Agung PBB menerima pakai resolusi itu tahun lepas."Penyebaran ucapan kebencian terhadap golongan minoriti ketika pandemik COVID-19 menjadi bukti bahawa masyarakat dunia sangat mudah terdedah kepada stigma, diskriminasi dan konspirasi," kata setiausaha agung itu.Guterres menggariskan bahawa "ucapan kebencian yang menghasut keganasan, menjejaskan kepelbagaian dan perpaduan sosial, serta mengancam nilai dan prinsip yang menghubungkan kita semua"."Ia menggalakkan sifat perkauman, xenofobia dan prejudis terhadap wanita; ia menjadikan individu dan masyarakat bersikap tidak berperikemanusiaan; dan ia mempunyai kesan serius terhadap usaha kami untuk menggalakkan keamanan dan keselamatan, hak asasi manusia, serta pembangunan mampan," katanya."Kata-kata ibarat senjata dan boleh menyebabkan kecederaan fizikal, peningkatan ucapan berunsur kebencian telah menyumbang kepada kadar jenayah paling mengerikan dan tragis pada zaman moden, daripada anti Yahudi yang mendorong pembunuhan beramai-ramai Holocaust, kepada pembunuhan etnik Tutsi di Rwanda pada 1994.""Sebagai tindak balas kepada ancaman yang semakin meningkat, saya telah melancarkan Strategi dan Pelan Tindakan Pertubuhan Bangsa-Bangsa Bersatu Mengenai Ucapan Kebencian tiga tahun lalu.

(Ketua PBB memberi amaran bahawa ucapan kebencian adalah berbahaya kepada semua lapisan masyarakat dan memeranginya adalah peranan semua pihak/FOTO REUTERS)

“Ia menyediakan rangka kerja pelan sokongan PBB kepada negara anggota untuk menentang ancaman ini sambil menghormati kebebasan bersuara dan pendapat, melalui kerjasama dengan masyarakat sivil, media, syarikat teknologi dan platform media sosial," kata pegawai tertinggi PBB itu.Ketua PBB memberi amaran bahawa ucapan kebencian adalah berbahaya kepada semua lapisan masyarakat dan memeranginya adalah peranan semua pihak."Hari Antarabangsa untuk Menangani Ucapan Kebencian pertama kali ini adalah seruan untuk bertindak. Marilah kita terus melakukan segala yang termampu untuk mencegah dan menamatkan ucapan kebencian dengan saling hormat-menghormati mengenai kepelbagaian dan keterangkuman," tambahnya.Pada Julai 2021, Perhimpunan Agung PBB mengetengahkan kebimbangan global mengenai "penyebaran eksponen dan percambahan ucapan kebencian" di seluruh dunia dan menerima pakai resolusi yang "mempromosikan dialog dan toleransi antara agama dan budaya menentang ucapan kebencian".Resolusi itu mengiktiraf keperluan menentang diskriminasi, xenofobia dan ucapan kebencian serta menyeru semua pihak yang berkaitan termasuk negara, untuk meningkatkan usaha menangani fenomena ini, selaras dengan undang-undang hak asasi manusia antarabangsa.Resolusi itu mengisytiharkan 18 Jun sebagai Hari Antarabangsa untuk Menangani Ucapan Kebencian. -BERNAMA


Perang Ukraine mungkin berlarutan: NATO

(Kelihatan asap berkepul berikutan serangan tembakan baru-baru ini semasa konflik Ukraine-Rusia di Donetsk, Ukraine 18 Jun 2022/FOTO REUTERS)

KIEV, 19 Jun: Ketua Pertubuhan Perjanjian Atlantik Utara (NATO) hari ini berkata, perang di Ukraine boleh berlarutan bertahun-tahun dan tentera Ukraine berdepan serangan Rusia yang lebih sengit selepas eksekutif Kesatuan Eropah (EU) mengesyorkan Kiev harus diberikan status calon untuk menyertai blok itu.Setiausaha Agung NATO, Jens Stoltenberg, berkata bekalan senjata canggih kepada tentera Ukraine akan meningkatkan peluang membebaskan wilayah timur Donbas daripada kawalan Rusia."Kita mesti bersedia dengan hakikat bahawa ia boleh mengambil masa bertahun-tahun. Kita tidak boleh berputus asa dalam menyokong Ukraine," katanya."Walaupun kosnya tinggi, bukan sahaja untuk sokongan ketenteraan, juga kerana kenaikan harga tenaga dan makanan."katanya dipetik oleh akhbar Bild am Sonntag Jerman.Perdana Menteri Britain, Boris Johnson, yang melawat Kyiv Jumaat lalu, membuat komen yang sama mengenai keperluan untuk bersiap sedia untuk perang yang panjang dalam op-ed untuk akhbar Sunday Times London.Bercakap kepada pemberita semalam, beliau menekankan keperluan untuk mengelakkan "keletihan Ukraine" dan dengan tentera Russia "bergerak ke hadapan inci demi inci", untuk sekutu menunjukkan kepada Ukraine mereka berada di sana bagi menyokong mereka untuk masa yang lama.

(Pandangan menunjukkan depoh trem musnah akibat serangan peluru berpandu Russia, ketika serangan Rusia ke atas Ukraine berterusan, di Kharkiv, Ukraine/ FOTO REUTERS)

Dalam op-ed, beliau berkata ini bermakna memastikan "Ukraine menerima senjata, peralatan, peluru dan latihan lebih cepat daripada penceroboh.""Masa adalah faktor penting," kata Johnson."Segala-galanya akan bergantung kepada sama ada Ukraine boleh mengukuhkan keupayaannya untuk mempertahankan tanahnya lebih cepat berbanding Rusia boleh memperbaharui keupayaannya untuk menyerang."Jumaat lalu, Ukraine menerima rangsangan yang ketara apabila Suruhanjaya Eropah mengesyorkan supaya ia diberikan status calon Kesatuan Eropah (EU).Ia sesuatu yang dijangka akan disokong oleh negara EU pada sidang kemuncak minggu ini.Ia akan meletakkan Ukraine di landasan untuk merealisasikan aspirasi yang dilihat tidak dapat dicapai sebelum pencerobohan pada 24 Februari oleh Rusia, walaupun keahlian sebenar boleh mengambil masa selama bertahun-tahun. -REUTERS


Biden jatuh basikal namun tidak cedera

(Presiden AS Joe Biden memberi isyarat cergas sebagai jawapan kepada soalan wartawan mengenai insiden terjatuhketika menunggang basikal pada sebelah pagi.Beliau kemudian pada sebelah petang ditemui selepas hadir ke Gereja Roman Katolik St. Edmonddi Pantai Rehoboth, Delaware/FOTO REUTERS)

WASHINGTON, 19 Jun- Presiden Amerika Syarikat (AS), Joe Biden, terjatuh ketika menunggang basikal berhampiran rumah oercutiannya di Delaware, awal pagi semalam, namun tidak mengalami sebarang kecederaan.Satu rakaman dilaporkan dalam kalangan White House menunjukkan presiden berusia 79 tahun itu bingkas bangun selepas terjatuh dan menyatakan: "Saya baik".Beliau berbasikal bersama Wanita Pertama, Jill Biden, di taman negeri berhampiran rumah pantai di Pantai Rehoboth, Delaware kelihatan masih dapat berbual dengan orang ramai yang memerhati ketika terjatuh.Presiden memberitahu sekumpulan kecil orang yang memberikan semangat ketika dia terjatuh dan wartawan bahawa beliau hilang keseimbangan badan ketika cuba menarik keluar kakinya dari klip basikal.Jurucakap White House berkata, tiada rawatan lanjut diperlukan dan Presiden tidak sabar untuk menghabiskan keseluruhan harinya dengan ahli keluarga.Video yang dimuat naik di media sosial pada sebelah petang menunjukkan Presidenmembuktikan terus cergas walaupun mengalami kemalangan kecil pada sebelelah pagi.Sebagai Presiden AS tertua, kesihatan Biden sering menjadi perhatian, terutamanya ketika spekulasi sama ada beliau akan meneruskan penggal kedua pada 2024.

(Presiden AS, Joe Biden terjatuh dari basikalnya ketika menghampiri orang ramai selepas berbasikal di Taman Negeri Gordon's Pond di Pantai Rehoboth, Delaware/FOTO  AFP)

Pada November 2020, sejurus selepas pemilihannya sebelum memegang jawatan, Biden mengalami patah kaki ketika bermain bersama anjing peliharaannya.Bagaimanapun, setahun kemudian, pada November 2021, doktor mengesahkan tiada masalah dengan keadaan kesihatannya dan memberi gambaran presiden itu sebagai sihat dan cergas.Ketika menjawab soalan wartawan, Biden berkata beliau dalam proses membuat keputusan melonggarkan beberapa tarif yang dikuatkuasakan semasa era Trump ke atas barangan China untuk meredakan tekanan inflasi.Mngulas perkara itu, beliau berkata, akan berbincang dengan Presiden China, Xi Jinping, tidak lama lagi.Ketika ditanya sama ada beliau berpuas hati dengan perkembangan undang-undang senjata api, selepas tembakan besar-besaran di Texas dan New York yang membawa tuntutan baharu untuk bertindak, Biden hanya berkata, beliau gembira dengan tindakan oleh negeri kelahirannya di Delaware, yang meluluskan larangan senjata bergaya-serangan. -AFP